20:59 / 24.09.2016\nФилиппинлик киши гиёҳвандликка доир полиция операцияси давомида ўз ҳаётини сақлаб қолиш учун ўзини ўлганга солди. Бу ҳақида Al Jazeera телеканали хабар берди.\nМанбага кўра, воқеа ўтган ҳафта содир бўлган, бироқ бу эндигина маълум бўлди. Маҳаллий полициячи 28 ёшли Франциско Сантьягони гиёҳванд моддалар ва қурол-яроғ сақлашда гумон қилиб, терговга олиб кетди. 12 соатлик сўровдан кейин полициячи Сантьягонинг кўкрак қафаси, қўллари ва қорнига қарата ўқ узди.\nКейинчалик Сантьягони шифохонага етказишди, бу ерда у қандай қилиб шунча ўқдан кейин омон қолганини маҳаллий телеканалга айтиб берди. Маълум бўлишича, у ўзини ўлганга солиб, омон қолишга муваффақ бўлган.\nЖорий йилнинг май ойида президентлик лавозимини эгаллаган Родриго Роа Дутерте гиёҳвандлик моддаси истеъмол қилувчи ва уларни тарқатувчи кишиларга қарши шафқатсиз кураш эълон қилди. Полиция маълумотларига кўра, ҳукумат тепасига Дутерте келганидан буён мамлакатда гиёҳванд моддалар савдосига алоқадор тахминан 2,4 минг киши ўлдирилди. Дунё ҳамжамияти мамлакатдаги гиёҳвандликка қарши кураш усулларини бир неча маротаба танқид остига олди.


Шерзод Шерматов: «Робототехника, космосга учиш? Аввал...\n26.03.2019 11:49 0 307\nЎзбекистон Республикаси Президенти ҳузуридаги Ахборот ва оммавий коммуникациялар агентлигида Халқ таълими вазири Шерзод Шерматов ва вазирлик масъуллари иштирокида «Ўқитувчиларнинг жамиятдаги нуфузини ошириш билан боғлиқ муаммолар ва уларнинг ечимлари» мавзусида матбуот анжумани бўлиб ўтмоқда.\n«Xabar.uz» мухбирининг хабар беришича, вазир республикамиз ҳудудларида жойлашган умумтаълим мактабларидаги аҳвол ҳамон ачинарли эканини таъкидлаган.\n«Мактабларимизнинг тўртдан бирида сув йўқ. Мингдан зиёд мактаблар ҳамон «буржуйка» печ орқали иситилади. Чегара ҳудудларда жойлашган мактабларда хавфсизлик ноль даражада. Биз ҳали робототехника ёки космосга учиш ҳақида гапирмай қўя қолайлик, аввал мактаблардаги тоза сув ва иситиш муаммосини ҳал этиб олайлик», дейди Шерзод Шерматов.\nШерзод Шерматов мактаблар\nТаълим 30/06, 16:54\nШерзод Шерматов: «Ҳокимларга жуда кўп масала боғлиқ»\nТаълим 07/06, 15:27\nФарғонада 2000 дан ортиқ эркак ўқитувчи мактабларга қайтди — Вазир


Россиядаги миллий озчилик вакилларининг айримлари БМТга етиб келмади\n05 декабр 2020, Тошкент вақти: 01:09\nБМТ анжуманига етиб боролмаган қрим -татарлар ҳимоячиси Нодир Бекиров.\nРоссиядаги миллий озчилик вакиллари БМТнинг Нью-Йоркда ўтаётган миллатлар анжуманига бора олмаганлари учун Кремлни айбламоқда. БМТ йиғинига бораётганларга мамлакатни тарк этмасликлари учун турли тўсиқлар қўйилган.\nБМТ мажлисига чақирилганларнинг айримлари аэропортга кетаётганларида турли таҳдидларга учраганини, айримлари эса Россия чегарачилари уларнинг паспортларини йиртиб, яроқсиз ҳолга келтирганини иддао қилмоқда. БМТнинг туб миллатлар масаласига бағишланган Бутунжаҳон анжумани Нью Йоркда 22 сентябрда бошланган.\nМазкур йиғинга отланган қрим-татар фаоли Нодир Бекиров уни 18 сентябрь куни номаълум шахслар Симферополдан Жонқўйгача таъқиб қилганини айтди. Бакировга кўра, ниқобли одамлар у кетаётган таксини тўхтатиб, паспортини куч билан тортиб олишган.\nҚрим туб аҳолисини ўрганиш ва қўллаб-қувватлаш жамғармаси раҳбари Нодир Бекиров Жонқўйда поездга ўтириб, Киевга боришни ва у ердан Нью Йоркка учишни кўзлаган экан. Лекин паспорти тортиб олингач, у Қримдан чиқиб кета олмаган.\nҚрим-татар делегациясининг яна бир вакили Гаяна Юксел Жонқўйдан Киевга кетаётганида унинг паспорти полиция томонидан мусодара қилинган. Бу ҳақда Россия матбуоти хабар тарқатди.\nМоскванинг Шереметьево аэропортида эса Шимолдаги туб майда халқларга кўмак кўрсатиш Россия маркази раҳбари Родион Суляндзининг паспорти Россия чегарачиси томонидан яроқсиз аҳволга келтирилгани айтилди. Суляндзининг айтишича, унинг паспортини чегарачи олиб, бошқа бир хонага кириб кетган. Орадан бир оз ўтгач эса, чегарачи Родион Суляндзига унинг паспортида бир неча саҳифа етишмаслигини, паспорт яроқсизлигини билдирган.\nОрадан бир кун ўтиб, яъни 19 сентябрда Шереметьево аэропортида анжуманга кетаётган Анна Накайчинанинг паспортидан ҳам бир неча саҳифа сирли тарзда йўқолиб қолган.\n“Агора” ҳуқуқ ҳимояси ташкилоти раҳбари Павел Чиковнинг фикрича, Россия ҳукумати мамлакатда яшаётган ва туб аҳоли ҳисобланган миллий озчиликлар ўз муаммоларини халқаро даражада муҳокама қилишини истамагани учун ҳам мана шундай тўсиқларни қўймоқда.\n- Родион бу воқедан беш кун олдин хизмат сафари билан Испанияга бориб келган. Паспортида ҳеч қандай муаммо йўқ эди. БМТнинг анжуманига жўнаб кетаётганда эса паспортидан муаммо топишди, деди Павел Чиков.\nНью Йорк анжуманига боришга муваффақ бўлган саамлар парламенти раиси Валентина Совкина эса Мурманскдаги уйидан чиқаётганда машинасининг балонлари тешиб ташланганини кўрган. У балонларни алмаштиришга улгурган. Аммо аэропортга кетаётганида уни бир неча марта полиция ходимлари тўхтатиб, самолётдан кеч қолдиришга ҳаракат қилган. Совкина аэропортга самолёт учиб кетгачгина етиб келган ва билетини алмаштириб, Норвегия орқали Нью Йоркка учган.\nРоссия ҳукумати бу можароларга ҳозирча ҳеч қандай изоҳ бергани йўқ.\n- Мамлакат ҳозир Украина ва унинг атрофидаги воқеалар туфайли жазавада турибди. Шунинг учун Россияда миллатларнинг ўз тақдирини ўзи белгилаш принципи, федерализация масаласини кўтарадиган одамларнинг барчаси махсус хизматлар назоратига олинган, деди ҳуқуқ фаоли Павел Чиков.\nРоссия анжуманда қрим татарлари лидерлари Мустафо Жамилев ва Рефат Чубаров иштирок этаётгани учун БМТга расмий норозилик мактубини топширди.\nРоссия ҳукумати томонидан қўйилган тўсиқларга қарамай, 28 делегатдан 23 нафари Нью Йорк анжуманида қатнашишга муваффақ бўлди.\nНью Йоркда икки кун давом этган конференцияда дунёнинг турли давлатларидан мингдан ортиқ делегат иштирок этди.


Юрт келажаги фарзандларимиз қўлида | Ўзбекистон "Адолат" социал-демократик партияси\n5 Январь, 18:26 • Бухоро вилояти, Семинар, Янгиликлар • 169 марта кўрилди • Комментариев к записи Юрт келажаги фарзандларимиз қўлида нет\nБугун юртимизда ёшларн тарбиясига жуда катта эътибор қаратиб келинмоқда. Фарзандларимизнинг келажакда муносиб ва етук кадр бўлиб шаклланишида, албатта оила, маҳалла ва таълим муассасасининг ўрни беқиёс.\nЎзбекистон “Адолат” СДП Бухоро вилоят Кенгаши ташаббуси билан Когон шаридаги 8-умумий ўрта таълим мактабида “Оила – маҳалла – таълим муассасаси” мавзусида ўқув-семинар ташкил этилди.\nСеминарда барчамиз бугун ёшларимиз тарбиясига масъулият билан ёндашмоғимиз кераклиги, уларнинг таълим олишида, турли тўгаракларда фаол иштирок этишида айнан оиладаги муҳит, ота-она ва маҳалланинг ўзига хос роли борлиги алоҳида таъкидланди. Тадбирдан асосий мақсад ҳам ёшларни маънан соғлом ва жисмонан бақувват қилиб тарбиялаш, бунда маҳалла ва таълим муассасасининг ролини кучайтиришдир.\nЎқув семинарга таклиф этилган Когон шаҳар Халқ таълими бошқармаси, “Маҳалла” хайрия жамоат фонди, Когон шаҳар Хотин-қизлар қўмитаси, Когон шаҳар ички ишлар бўлими, Ўзбекистон Ёшлар Иттифоқи Когон шаҳар Кенгаши, маънавият-тарғибот маркази, “Нуроний” жамғармаси шаҳар бўлими ҳамда партиямизнинг фаол ходимлари “Оммавий маданиятнинг зарарли таъсирларидан ёшларни асраш”, “Ёшлар ўртасида суицитга мойилликни олдини олиш”, “Оилада фарзанд тарбиясида ота-онанинг ўрни” каби қатор мавзуларда нутқ сўзлашди. Шунингдек, оила – маҳалла – таълим муассасаси ҳамкорлик механизмининг моҳияти, уларнинг аҳамияти борасида ҳам тўхталиб ўтишди.\nЮрт келажаги фарзандларимиз қўлида экан, ҳар биримиз бунга жиддий ёндашган ҳолда эътиборли бўлишимиз керак. Биз депутатлар ҳам бу борада қатор амалий ишлар қилиб, ёшларимизнинг фаол бўлишида, жамоатчилик ишларида қатнашишларида, сиёсий фаоллигини оширишда кўмаклашмоғимиз лозим.\nФикр ва мулоҳаза, мунозараларга бой бўлган ўқув-семинарда “Ёт ғоялар таъсири”, “Ўргимчак тўри” каби ҳужжатли ва бадиий видео фильмларнинг намойиш этилганлиги ёшларнинг дунёқарашини тубдан ўзгартириб, уларни эркин ва соғлом фикрлашга чорлади.\nхалқ депутатлари Когон шаҳар\nЮрт келажаги фарзандларимиз қўлида was last modified: Январь 5th, 2018 by matbuot\n« Олий Мажлис Қонунчилик палатасида Фуқароларнинг соғлиғини сақлаш масалалари қўмитаси тузилди Муносиб ҳисса қўшамиз »


Бот орқали пул ишлаш\n05:47 / 18.09.2021 | Mirzohid | 526\nАссалому алайкум! Бир киши телеграмда фойдали бот очди. Унга маърузалар, 30пора Қуръон тиловатлари, китоблар, фактлар каби маълумотлар жойлади. Жойлагунча ҳам 2ойдан кўп вақт кетди. Бу барча маълумотларни муаллифидан ботга жойлашни рухсат сўради. Ва 150, 200 $ пул сарфлаб реклама қилиб обуначиларини м: 30мингта қилди. Энди у ўзининг шу ботида 50минг, 60минг пул эвазига бошқа одамнинг (каналини, кийим-кечагини ёки бошқа маҳсулот)ъини реклама қилса. Топаётган пули жоизми? Муаллифдан фақат бўтга жойлашни сўраш керакми ёки реклама ҳам қиламан деб айтиб қўйиш керакми?\n– Ва алайкум ассалом! Диний маълумотларни қўядиган одамнинг диний илми ҳам бўлиши талаб қилинади. Маълумотларни тўғри эканлигини билиши керак. Бўлмаса одамларнинг динига боғлиқ масаларда ўзи билмай нотўғри маълумот тарқатиб қўйиб гуноҳкор бўлиб қолади. Одамларнинг динга бўлган ихлосини суистеъмол қилмагани маъқул. Ҳозирда шу иш урфга кириб қолди. Кўп каналлар шундай ҳолатда реклама билан шуғулланяпти. Сиз айтган киши рухсат олибди-ку, бошқалар рухсат ҳам олмайди. Кимдир меҳнат қилиб ёзган маълумотларини рухсатсиз тарқатиб, савобни даъвосини ҳам қилишади. Бундай ҳолатда савобдан бебаҳра қолишлари ҳам мумкин. Валлоҳу аълам!\nЭр хотин алоқасиз яшаш\nСувда ўлган балиқ\nТалоқни бошқага топшириш\nСафарда черковларга кириш


Соғлиқни сақлаш вазирлиги Қорақалпоғистон, Наманган ва Тошкентда жами 28 бемор коронавирусдан тузалгани ҳақида хабар берди.\nҚорақалпоғистон Республикасида 6 нафар коронавирус инфекциясига чалинган бемор соғайиб, реабилитацияга кузатилди.\nҚорақалпоғистон Республикасида шу вақтгача 124та касалланиш ҳолати қайд этилган, ҳозирда касалликдан тузалганлар сони 118 нафарга етди. Айни вақтда республикадаги ихтисослаштирилган тиббиёт муассасасида яна 6 бемор даволанишни давом эттирмоқда. Сўнгги уч кунда ушбу ҳудудда янги касалланиш ҳолатлари қайд этилмади.\nВилоятда шу пайтга қадар 250та касалланиш ҳолати қайд этилган, ҳозирда тузалиб чиққанлар сони сони 219 нафарга етди. Вилоятда 4 бемор касалликдан вафот этган, айни вақтда 27 бемор шифохонада даволанишни давом эттирмоқда. Ушбу ҳудудда сўнгги тўрт кунда янги касалланиш ҳолатлари қайд этилмади.\nТошкент шаҳридаги Вирусология илмий-текшириш институти клиникасида 14 нафар, Эпидемиология, микробиология ва юқумли касалликлар илмий-текшириш институти клиникасида 3 нафар, жами 17 нафар бемор бутунлай соғайиб, реабилитацияга кузатилди.\nТошкент шаҳрида шу пайтга қадар 796 нафар бемор соғайган бўлса, эндиликда уларнинг сони 813 нафарга етди.\nАйни пайтда мамлакат бўйлаб коронавирус инфекциясидан бутунлай соғайганлар сони 2366 нафарни ташкил этмоқда, шифохоналарда 501 бемор даволанмоқда ва улардан 6 нафарининг аҳволи оғир деб баҳоланмоқда.


29 март 2020, Тошкент вақти: 03:03\nШЎРЧИ. “Мен – Дилбар Азизова, Сурхондарё вилояти Шўрчи тумани Алишер Навоий маҳалласи Ж.Жумаев кўчаси 17-уйдан ёзмоқдаман.\n2018 йил 8 декабрь куни ўғлим Санжар Жумаев “Ваз 2106” машинасида (давлат рақами 75 W 673 HА) Ангор туманига оилавий юмуш билан борган эди. Туман марказида тўхтаб турган пайтда “Ларгус” русумли (давлат рақами 75 Z 460 FА) оқ автомобиль унинг йўлини тўсиб чиқади.\nАвтомашинадан 5 нафар фуқаро кийимидаги нотаниш шахслар тушиб, “Биз Миллий гвардияданмиз” деб таништирган ўзини ва бақириб ўғлимни ҳақоратлай бошлаган.\nЎғлим “Миллий гвардиячи бўлсангиз формангиз қани?” деб машинасини қулфлаб олган ва “Булар кўча безориси бўлса керак, тинчгина кетганим маъқул”, деб машинасини ҳайдаб кетган. “Ларгус”дагилар эса уни изидан бир соат таъқиб этишган. Қувлаш жараёнида машинасига тошлар отиб синдиришган. Улардан яширинишга уриниб, “Янги турмуш” маҳалласидаги берк кўчага кириб қолган.\nБу орада ўзини миллий гвардиячи деб таништирган 5 нафар одам “Дамас” русумли қаймоқранг машинада етиб келган ва улар ўғлимни кўплашиб калтаклашга тушган.\nКалтаклашгани етмагандек, зўравонлар ўғлимнинг оғзига мажбурлаб ароқ қуйишган. Кейин эса икки нафар ИИБ ходим “бўлди, етарли” деб ўғлимни судраб Ангор туман ИИБга олиб бориб қамаб қўйган.\nЭртасига ИИБ ходимлари ўғлимни қўрқитиб, “ҳеч қандай даъвом йўқ” деган мазмунда тилхат ёздириб олган. Калтакланиш оқибатида ўғлимнинг бурун суяги синган, мияси чайқалиб, бош мия суягида қон қотиб қолган, кўз шох пардаси, қовурғаcи ва жигари жароҳатланган. Ўғлимнинг машинасига ҳам зарар етказилган.\nУшбу зўравонлик юзасидан турли идораларга, жумладан, президентга ариза билан мурожаат қилдик. Аммо шикоятларимиз яна Ангор туманига йўлланмоқда. Шўрчидан Ангор тумани прокуратурасига эса икки ойдан буён қатнаймиз. Прокуратура терговчилари ҳам бизни сарсон қилмоқда.\nҲолбуки, ўғлимнинг машинаси таъқиб этилгани ва у калтакланганини кўчаларда ўрнатилган камера ёзувлари орқали осонгина аниқлаш мумкин.\nЮқори идоралардан шикоятимизни назоратга олиб, холисона кўриб чиқишларини, ўғлимга жароҳат етказган ва унинг машинасини яроқсиз қилган беш нафар миллий гвардиячи ва қонунсизликка томошабин бўлиб турган 2 нафар ИИБ ходимига нисбатан тегишли жиноий иш очилиши, бизга етказилган моддий ва маънавий зарар қопланишини сўраймиз”.\n(Бу хабар Озодликка 9 февраль куни келган.)\nЖИЗЗАХ – “Авария ҳолатидаги симёғочлар”\nБАХМАЛ. “Жиззах вилояти Бахмал тумани Ғубур қишлоғидан ёзмоқдамиз. Қишлоқ симёғочлари авария ҳолатига келиб қолган, уларни омонат симлар тутиб турибди. Чироқ учун пул йиғиб олишмоқда. Шундай экан, хавфсизлик чораларини ҳам кўришсин!”\nАНДИЖОН – “ST-мунозара: Электр корхонаси тизимида 9 миллиард сўм ўзлаштиргани айтилди, раҳбарият буни рад этди”\n“Сиздан Телеграм”га Андижон вилояти электр тармоқлари корхонаси ходимларидан тизимда маблағ ўзлаштирилгани хусусида мактуб келди. Мазкур мактуб эълон қилинаётган пайтда Андижон вилояти электр тармоқлари корхонаси бу масалада расмий муносабат билдирди. Қуйида электр корхонаси ходимларининг мактуби ва унга корхона раҳбариятининг жавобини эътиборингизга ҳавола этамиз:\n“Андижон вилояти электр тармоқлари корхонаси раҳбарияти “Обод қишлоқ” ва “Обод маҳалла” дастури бўйича трансформатор, кабель ва электр устунлар хариди учун ажратилган 9 миллиард сўмни талон-торож қилган. Ҳисоб палатаси, молия, солиқ каби ваколатли органлар орқали камомадлар аниқланган бўлса-да, маблағ ўзлаштирганларга чора кўрилмади. Вилоятимиздаги деярли барча ҳудудий электр корхоналарида талон-торож ҳолати аниқланган. Мутасаддилар ушбу ҳолатни холис ўрганиб, айбдорларга чора кўради деган умиддамиз”.\nКорхона матбуот хизмати жавоби:\n“Андижон ҳудудий электр тармоқлари корхонаси” АЖ ва тизимдаги бошқа вилоятлардаги каби Ўзбекистон Президентининг 23.11.2016 йилдаги ПК-2661-сонли қарори ижросини таъминлаш мақсадида Ҳисоб палатаси топшириғи бўйича ўрганиш ўтказилган. Ўрганиш натижасида давлатга 9 миллиард сўмдан ортиқ зарар келтирилганлик ҳолати аниқланмаган ҳамда текширишда аниқланган хато ва камчиликлар юзасидан аниқ чора-тадбирлар ишлаб чиқилиб, тегишли ташкилотларга тақдим қилинган”\nЖИЗЗАХ – “Солиқдан қочадиган сотувчилар кўпайди”\nЖИЗЗАХ. “Жиззах шаҳридан ёзмоқдамиз. Кўкбозор ҳудуди, “Ремзавод” бозори атрофида ноқонуний сотувчилар кўпайиб кетди. Ҳокимиятга ҳам, солиқ идорасига ҳам мурожат қилдик, фойдаси бўлмаяпти. Бир кунга келиб кетишади, эртаси кундан яна аҳвол ўша-ўша! Биз дўконда ижара, солиқ, кунлик савдо тушумини мунтазам тўлаймиз. Ҳалол рақобат бўлиши тарафдоримиз”.\n(Бу хабар STга 9 март куни келган.)\nАНДИЖОН – “Поликлиника ҳожатхонаси совет замонидан бери таъмирланмаган”\nАНДИЖОН. “Яқинда Андижон вилояти поликлиникасига бордим. Поликлиника ҳожатхонасини кўриб ҳайрон қолдим, совет замонидан бери таъмирланмаган! Вилоят марказидаги тиббий муассаса ҳожатхонаси бу аҳволда бўлиши уят эмасми?! Оддий анализ учун 25-30 минг сўмдан олишаяпти. Тушаётган пулнинг бир қисмини таъмирга сарфлашсин”.


Мақола топилди: 240 та\n2. Ҳиндистон шимолида юзага келган тропик бўрон 12 кишини ҳаётдан олиб кетди\n5. 10 июндан Ўзбекистонда "Электрон ҳукумат тўғрисида"ги қонун кучга кирди\n7. Энг намунали маслаҳатчи\n8. «Ўзбекистон Мустақиллигига 25 йил» эсдалик нишонини таъсис этиш тўғрисида\n9. Сайловчилар депутат билан юзма-юз\n10. Журналистларнинг ҳуқуқий билимлари кенгайтирилди\n11. Наманганда «Камолот»га раҳбар сайланди\n12. Ўзбекистон аҳолиси сони қарийб 32 миллион нафарга етди\nЎзбекистон Республикасининг доимий аҳолиси сони 2016 йил 1 июль ҳолатига 31807,0 минг кишини ташкил этиб, йил бошига нисбатан 231,7 минг кишига ёки 0,7 фоизга ўсган.\n13. #Тезкор Маҳалла шаъни учун\nНаманган ёшлар марказида «Энг намунали фуқароларнинг ўзини ўзи бошқариш органлари» танловининг Наманган вилоят босқичи бўлиб ўтмоқда. Унда шаҳар ва туман босқичларида ғолиб бўлган 12 та МФЙ қатнашмоқда.\n14. Наманган шаҳридаги Фурқат номидаги маҳалла – танлов ғолиби\nАввал хабар берганимиздек Наманган ёшлар марказида «Энг намунали фуқароларнинг ўзини ўзи бошқариш органлари» танловининг Наманган вилоят босқичи бўлиб ўтди. Унда шаҳар ва туман босқичларида ғолиб бўлган 12 та МФЙ қатнашдилар.\n15. Мустақиллик неъматлари


09:57 27.02.2018 Ҳавола олиш\nРИА Новости халқаро ахборот агентлиги хабарига кўра, ҳозирда Қўшма Штатлар Қримдаги вазият, Донбассдаги аҳвол ва сайловларга "аралашганлик" туфайли Россияга нисбатан қатор санкцияларни қабул қилишга тайёргарлик кўрмоқда ёхуд улар қабул қилиниб бўлинган\nТОШКЕНТ, 27 фев — Sputnik. АҚШ Молия вазири Стивен Мнучин Россияга қарши янги чеклов чоралари 30 кун давомида киритилишини маълум қилди, деб хабар берди РИА Новости.\n"Биз барча мавжуд санкцияларни бажарамиз ва янгиларини киритмоқдамиз", — деган вазир. Унинг сўзларини Twitter ижтимоий тармоғида Блумберг агентлиги мухбири Салеха Мохсин иқтибос келтирган.\nАҚШ санкциялар рўйхатини яна кенгайтирди\nЯнвар ойи охирида, АҚШ Молиқ вазирлиги томонидан "Кремл доклади" деб ном берилган ҳужжат эълон қилинган куннинг эртасига Мнучин сенат эшитувида иштирок этган. Янги санкциялар киритилиши ҳақидаги саволга жавоб берган Мнучин аниқ саналарни айтмаган ва ўз тахминларида жуда эҳтиёткор бўлишини, чунки "ҳали кўп иш қилиниши лозимлигини" таъкидлаган.\n"Мен сизларга бу шу ой ичида содир бўлади, дея ваъда беролмайман, лекин ишонтириб айтаманки, биз буни имконимиз борича тез вақтда, бир неча ой ичида — балки бир ой ичида амалга оширамиз", — деган вазир.\nРоссияга қарши янада қатъий чоралар ҳақидаги талабга жавобан Мнучин: "Сир эмаски, биз ҳал қилишимиз лозим бўлган масалалар мавжуд, ва биз уларни санкциялар ёрдамида ҳал қилмоқдамиз" деган.\nҲозирда Қўшма Штатлар Қримдаги вазият, Донбассдаги аҳвол ва сайловларга "аралашганлик" туфайли Россияга нисбатан қатор санкцияларни қабул қилишга тайёргарлик кўрмоқда ёхуд улар қабул қилиниб бўлинган, деб ёзган РИА Новости.


Китобдаги хароба Меҳрибонлик уйи тарбияланувчилари бошқа жойга кўчирилди | Qalampir.uz\nКитобдаги хароба Меҳрибонлик уйи тарбияланувчилари бошқа жойга кўчирилди\nЖамият\t04 Май 18:55 2682\nҚашқадарё вилоятининг Китоб туманидаги 5-сонли Меҳрибонлик уйи тарбияланувчилари боша болалар уйига кўчирилди. Бу ҳақда Олий Мажлис Сенати Матбуот хизмати хабар қилди.\nҚайд этилишича, Сенатнинг Фан, таълим ва соғлиқни сақлаш масалалари қўмитаси Ишчи гуруҳи 14-15 апрель кунлари Қашқадарё вилоятида ўрганиш ўтказган.\nИшчи гуруҳ хулосасига кўра, Меҳрибонлик уйида тарбияланаётган 65 нафар тарбияланувчиларни Қамаши туманидаги 4-сонли Меҳрибонлик уйига ўтказиш мақсадга мувофиқлиги ҳақида вилоят ҳокимлиги мутасаддиларига тавсиялар берилган.\nИшчи гуруҳи тавсиясига асосан, жорий йил 2 май куни Китоб туманидаги 5-сонли Меҳрибонлик уйи 65 нафар тарбияланувчиларининг 10 нафари яқин қариндошлари оиласига, 55 нафари Қамаши туманидаги 4-сонли Меҳрибонлик уйига кўчирилди.\n“Тарбияланувчиларни 4-сонли Меҳрибонлик уйи жамоаси юқори кайфиятда кутиб олди, тарбияланувчилар у ерда яратилган шароитлардан мамнун эканлигини билдиришди”, дейилади Сенат хабарида.\nАввалроқ, Қашқадарё вилоятининг Китоб туманидаги 5-Меҳрибонлик уйида болалар аянчли ҳолда яшаётгани ҳақида хабар берган эдик. Шундан сўнг, болалар уйи директори ва омбор мудири лавозимидан озод этилди.\nШунингдек, 5-Меҳрибонлик уйидаги вазият юзасидан вилоят ҳокимлиги, вилоят прокуратураси, халқ таълими, молия, ИИБ, СЭО ва ЖСХ, бандлик бош бошқармалари масъулларидан иборат ишчи гуруҳи тузилиб, муассасада яратилган шарт-шароитларни ўрганишни бошлаганди.\n20 Октябрь 09:08 29795\n18 Октябрь 17:40 25920\n20 Октябрь 08:58 23470\n18 Октябрь 12:26 18820\n19 Октябрь 13:02 18338


Давлат харидлари порталида иштирокчининг буюртмачи билан яқин алоқаси бор-йўқлигини автоматик текширадиган тизим устидаги ишлар ҳалигача якунига етмаган. Бундан ташқари, манфаатлар тўқнашувига йўл қўйилган ҳолда тузилган шартномаларни ҳақиқий эмас деб топишга оид қонун лойиҳасидан ҳам дарак йўқ.\nКоррупцияга қарши курашиш агентлиги директори Акмал Бурҳонов 10 март кунги матбуот анжуманида давлат харидларидаги манфаатлар тўқнашувининг олдини олиш бўйича белгиланган чоралар ижроси ҳақидаги саволга жавоб берди.\n“Умуман, қарорда кўрган бўлсангиз, агентликка манфаатлар тўқнашувига йўл қўйган бўлса, тақдимнома киритиб, тўхтатиб туриш ёки судга даъво ариза киритиш ваколати берилди.\nЭнди, тўхтатиб туриш бўйича ҳам 300 дан ортиқ тақдимнома киритганмиз ва уларнинг барчаси бекор қилинган. Лекин бу – “ручной” режим. Айтганимдай, биз ўша масофавий танлаб оляпмиз-да, [манфаатлар тўқнашувига йўл қўйилган ҳолатларни] аниқлаяпмиз. Лекин тезроқ бу тизимга ўтишимиз керак. Яъни талабгор буюртмачи билан ўртасида манфаатлар тўқнашуви мавжуд бўлганда, давлат харидларида ёки тендерларда автоматик равишда қатнаша олмаслиги керак.\nБу тизим устида Молия вазирлиги Бош прокуратура, Ҳисоб палатаси агентлик билан ҳамкорликда ишлаяпти. Агар бу тизими ишга тушса, тақдимнома киритишга ҳожат бўлмайди. Тизим устида ишланяпти, бунинг биринчи ижрочиси Молия вазирлиги ҳисобланади”, – дея Акмал Бурҳоновнинг сўзларини келтирмоқда Kun.uz мухбири.\nБурҳоновнинг қайд этишича, давлат харидлари соҳасида 2021 йилда ўтказилган масофавий мониторингда бюджет буюртмачилари томонидан қиймати 145,3 млрд сўмлик 452 та танловда “Давлат харидлари тўғрисида”ги ва “Рақобат тўғрисида”ги қонунларнинг талаблари бузилишига йўл қўйилгани аниқланган. Бу ҳолатларда коррупциявий ҳуқуқбузарликларнинг сабаб ва шарт-шароитларни бартараф қилишга қаратилган 372 та тақдимнома киритилган ва ва танловлар бекор қилинган.\nЭслатиб ўтамиз, 2021 йил 7 июлда президентнинг аксилкоррупцион қарор ва фармони имзоланган эди.\nҚарорда, манфаатлар тўқнашувига йўл қўйилган ҳолда тузилган шартномаларни ҳақиқий эмас деб топишга оид қонун лойиҳасини ишлаб чиқиш белгиланган (муддат – 2021 йил октябргача; масъул – Адлия вазирлиги). Фармонда эса Коррупцияга қарши курашиш агентлигига манфаатлар тўқнашуви билан боғлиқ ҳар қандай ҳолатлар аниқланганда, шартнома, буйруқ ва бошқа ҳужжатнинг амал қилишини тўхтатиб туриш тўғрисида тақдимнома ёки уни ҳақиқий эмас деб топиш бўйича судга даъво киритиш ваколати берилган.\nУшбу фармон билан тасдиқланган “Коррупцияга қарши курашиш бўйича 2021-2022 йилларга мўлжалланган давлат дастури”да бир қанча талаблар белгиланган эди.\nХусусан, 2021 йил 1 декабрга қадар давлат харидлари амалга ошириладиган махсус ахборот порталида манфаатлар тўқнашуви билан боғлиқ бўлган хавфларнинг олдини олиш бўйича қуйидаги маълумотларни қайта ишлашга мўлжалланган автоматлаштирилган тизимни жорий қилиш юзасидан таклифлар киритиш белгиланган:\nШунингдек, ҳужжатда автоматлаштирилган тизим орқали манфаатлар тўқнашуви аниқланган ҳолларда давлат хариди жараёнида битимга даъвогарнинг иштирокини автоматик равишда чеклаш юзасидан таклифлар тайёрлаш бўйича топшириқ ҳам мавжуд.\nДавлат дастурининг бу бандларини бажариш бўйича Молия вазирлиги, Монополияга қарши курашиш қўмитаси, Адлия вазирлиги ва Ахборот технологиялари вазирликлари ижрочи сифатида кўрсатилган.\nҲужжатнинг 5 бандида манфаатлар тўқнашуви атамасига ҳам таъриф бериб кетилган:\n“…қонунчилик ҳужжатларида кўрсатилган лавозимни эгаллаб турган шахснинг бевосита ёки билвосита шахсий манфаати мансаб (хизмат) мажбуриятларини объектив ва холис бажаришига таъсир кўрсатувчи ёки шундай таъсир кўрсатиши мумкин бўлган вазиятлар манфаатлар тўқнашуви ҳисобланади ҳамда бундай вазиятларни ошкор қилиш ва уларнинг олдини олиш бўйича ўз вақтида чора кўрмаганлик ўрнатилган тартибда жавобгарликни келтириб чиқаради”, – дейилади фармонда.\nСўнгги йилларда ОАВ ва блогерлар томонидан ўтказилган суриштирувлар натижасида давлат харидлари ва тендерларда кўплаб манфаатлар тўқнашувига йўл қўйилган ҳолатлар аниқланмоқда.\nХусусан, 2020 йилнинг декабрь ойида Андижон вилояти ҳокимлиги мансабдорлари ва уларнинг яқинларига тегишли корхоналар томонидан миллиардлаб давлат буюртмалари тақсимлаб олингани маълум бўлганди. Ҳолат юзасидан ҳуқуқни муҳофаза қилувчи органлар томонидан олиб борилган ўрганишлар натижасида жиноий иш қўзғатилган. Лекин, кейинроқ, манфаатлар тўқнашувига йўл қўйганларнинг фақат бир нафари жазога тортилгани, айримлари ўз лавозимида қолаётгани маълум бўлганди.\nАндижон: Миллиардлаб сўмлик харидларда манфаатлар тўқнашувига йўл қўйганлар ҳамон лавозимда\nШунингдек, қариндош-уруғчилик ришталари орқали Жиззах вилояти ҳокими Эргаш Солиевнинг қизи Наргиза Солиевага тегишли фирма 4 миллиард сўмга яқин давлат буюртмасига эга чиққани маълум бўлган эди. Ҳолат юзасидан прокуратура ўрганишни бошлаган бўлса-да, орадан қарийб бир йил вақт ўтяпти ҳамки, жамоатчилик унинг натижаларидан бехабар


“Стометровка”ми ёки марафонН?! - Уч илдиз\nby Тўлқин Эшбек · 15.07.2021\nАйни дамда муҳтарам президентимиз Шавкат Миромонович Мирзиёев\nмактабларда адабиёт тўгараклари ташкил қилиш фармони билан катта бир ислоҳотга қўл урди. Шоҳлари шоир, шоирлари шоҳ, омма ёппасига шеър мухлиси бўлган кўҳна Туроннинг шонини тикламоқчи. Бунга “Офарин!” деймиз. Аммо, бир неча мингта тўгаракдан етишиб чиқадиган ёш шоиру ёзувчиларнинг ижодини сотадиган, ўтказадиган бозор қани?\nБу фармоннинг асл мақсади 100 тўгаракчидан 99 таси маънавияти ижобий шаклланган шахс бўлиб улғайишини, биттасини чинакам ижодкорга айланишини назарда тутганини тахминлайман. 100 та мана шундай маънавияти солиҳ ўқувчи камида уч ўртоғига ўрнак бўлади. Бирники мингга, мингники туманга. Болалар таълим тарбия, одобни асосан ўз тенгдошларидан ўрганади. 20% — 50% бошқа соҳалардан, 50%, ҳатто баъзан ундан ҳам кўпини ўз тенгмўйсалари, ўз даврасидан олади, рағбат топади. Бежизга дўстларинг кимлигини айт, мен сениинг кимлигингни айтиб бераман дейилмаган. Бу ерда устозлар тилга олинмаяпти. Устозлар асосан аввало шогирдга одобни ўргатиши керак. Одоб бир идишдир. Идишни ясаб-қотирсангиз, кейин унга қуйилган мазмун – маънавият, раҳмоният, маданияту шеъриятлар оқиб чиқиб кетмайди. Энг аввало ОДОБ. Мана шу жиҳат ҳозир энг долзарб бўлиб турибди.\n“Шунинг учун ҳам машойиҳлар: “Ким нимани ютса одоби билан ютади, ким нима билан қуласа, фақатгина беодоблик билан қулайди”, деганлар…” (Шайх Муҳаммад Содиқ Муҳаммад Юсуф ҳазратларининг “Тасаввуф ва тасаввур китобидан, Nilol-Nashr, 2018, 257 с.)\nТурли компаниялар бир кунда ходимларга иш бошида ва иш куни охирида мотивация бериш учун қисқача ўқув-тренингларига тўплар экан, пул топиш усуллари билан бирга мижозлар билан қандай муосмила қилиш, яъни одобга ҳам риоя этишларини қулоқларга қуйишни эсдан ҳориж қилмайди. Яхши муомила, одоб пулни кўпайтириш сари илк қадамлардир.\nПул топмайдиган, бюжетга боғлик маҳакамалар, айниқса ҳокимликлар, шифохоналар, мактабларда ҳам ходиимлар билан ҳам ана шундай қисқача “пятимиинутка”-тренинглар ҳафтада ҳеч бўлмаса бир маротиба ўтказилиши шарт. Тарбиячилар, бошқа ходимларнинг ўзи аввало тарбияли бўлмоғи керак. Ҳар бир ўқувчи, зиёрат буюрувчи, бемор уларнинг мижози. Яхши кутиб олиш ва кузатиб қўйиш, ширин муомиладан маошлар албатта ошиб қолмайди. Аммо орада меҳр товланади, ҳавас уйғонади, норозилик, ҳасад алангасига сув пуркалади. Алишер Навоийнинг “Муножот” асарида Аллоҳга ибодат шаклида шундай ёзиб ўтади: “Илоҳи, замиримга такаббурликни яқинлаштирма ва хотиримни элга фойдали ишлардан айб ахтаришга йўлатма…”\nИнсон тийнати қилдан қийиқ ахтаришга мойилдир. Биров элга фойдаси тегармикин, дея бир ишни бошлаганда, бошқалар аввало бу ишдан ўша одам ўзига қандай манфаатларни кўзлаганини муҳокама қилишга тушиб кетади. Унинг ёнига кириб, ходани бир четини кўтариш ўрнига, бу ишдан жамиятга етадиган зарарнию унинг ўзи кўрадиган фойдани тафтиш қилиш билан овора бўлишади. Ҳа деган эса туяга маддаддир.\nНошукур бандаларга биттадан қўй тарқатган одам арқон ҳам қўшиб бермагани учун таъна-дашномларга қолади…\nЭнди ўз дардимизга қайтсам. Мавжуд газеталар бир неча соату кунлик умри бор ва бир хил мавзудаги ахборотлардан ортмаса, асрлардан ошиб келган шеъриятга, адабиётга битта ё яримта саҳифасини раво кўрмаса, раво кўрган тақдирдаям “муллажиринг”дан дарак бўлмаса, шоиру ёзувчи нимадан илҳомланиб шеър ёзади?!\nСобиқ Шўролар тузимида саккиз қатор шеърингнинг қалам ҳақига бир кило гўшт олардинг. Ҳозир битта достон ёзгин, ақалли раҳмат эшитмайсан…\nДемак, шунга етарли мотивация-иштиёқлантириш тизимига эҳтиёж пайдо бўлади. Бу маблағлар ижодкорга етиб боргунича талон-тарож бўлмаслиги назоратга олиниши керак.\nҲали каминалари мактаб ўқувчиси бўлган ўтган асрнинг етмишинчи йиллари охирида “Муштум” журналида чиққан биттагина жумлам учун Тожикистонинг тупкани тагидай она-қишлоғимга 5 сўм гонорар келганди. Бу бир ўқувчи бўлса, унга пулни нима кераги бор, деган гап наҳотки ҳеч кимнинг хаёлига келмаган?\nШунга зид тарзда мустақиллигимизнинг ўнинчи йилига(!) келиб, Тошкентдан Бекободга келган минг сўмча гонораримни почат мудираси ўзи қўл қўйиб олиб ишлатиб юборибди. Ўн йил ичида касбий ҳалоллик қанчалар пасайиб кетганини қаранг! Анча суришитрувларимдан кейин бу пулни тутқазаётган аёл шундай деганди: “Эркакман деб, уялмай шу пулни суриштириб юрибсизми? Мен бунақа пулларни ўтирган жойимда топаман!” Узр сўрашдан, уятдан асар йўқ, қайтага… Ўз пулимни ана шундай таъналарга қўшиб олганман. Энг қизиғи кейин юз бериб, бир маъракада бу аёл билан қариндош эканимиз маълум бўлиб қолди. Иккимизни турлича уят қамради: ҳа, уятни уятдан, шармни шармдан фарқи бўлар экан…\nАмир Темур салтанатинг пойтаҳти ҳақида испан элчиси Клавиҳо шундай ёзганди: Тун пайти бошига минг тилло солинган баркашни қўйиб олган киши Самарқанднинг бир четидан бошқасига етиб боргунча унинг жонига-ю молига на ўғрилару, на миршаблар даҳл қилмас экан. (Тенглаштиришни қаранг).\nШоирларни “қарсак гадоси” ҳам дейишади. Мақтову, олқиш яхши нарса, аммо бўш қоп тикка турмайди. Ҳокимликлар ўз тассаруфидаги “хужжатли” (аввал шуларни эплаб олайлик, “хужжатсиз”лари кейин бир гап бўлар) шоирларнинг тириккчилиги билан қизиқишсалар бўларди.\nРивоят: Иттифоқо Дамашқ шаҳар ҳоқимига шоир Фалонийнинг аризасини тутқазишди. Унда шоирнинг тирикчилиги танглашгани учун ё бир чопон, ё бир қоп ун, ё бир саноч ёғ, жуцда бўлмаса битта қўй берилиши сўралган экан. Аризани ўқиган ҳокимнинг жааҳли чиқди: “ Фалоний бизни шунчалар ҳиммати паст деб ўйлайдими — ё уни, ё буни деб сўрайдир. Ҳаммасини берингиз!”\nШоирликни бўйнига олган одамда эшитадиган қулоққа мухтожлик касали пайдо бўлади, аудиторияга мухтожлик пайдо бўлади, эфирга, кибр-ҳавога мухтожлик пайдо бўлади!\nНега хусусий телеканалларимздаги “Музқаймоқ-парти”лар, “Реал-хит”лардаги мухбир болалар одамлардан фақат қўшиқ айтиб бериш, қайси қўшиқчига овоз беришини сўрайди? Нимага мана шундай омма билан учрашувларда иштирок этиш учун шоирларни таклиф қилишмайди?\nНимага ўткинчилардан шеър ўқиб беринг, қайси шоирни севасиз, деган илтимослар, сўровномалар йўқ!\nБиз мактаблардаги тЎгараклардан етишиб чиқадиган бўлғувси шоирларга ва айни дамдаги мавжуд шоирларга ўз ижодини реализация қиладиган бозорни, аудиторияни яратишимиз керак. Хусусий телеканларнинг бирортасида шеърият учун ўн дақиқа ҳам вақт ажратишмаган.\nҲатто собиқ Шўролар тузимида ҳам адабиёт, шеъриятнинг хурмати баланд эди. Чунки, биринчи шахс бўлмиш Шароф ота Рашидовнинг ўзлари камтарин, юксак маънавиятли, адабиёт оламининг вакили бўлган шоҳлардан эди. (Ҳусайн Бойқарога монанд). Ўзкомпартия биринчи котиби Шароф ота Рашидов 26 ёшли Абдулла Ориповнинг “Баҳор” шеърини партиянинг биринчи рақамли газетаси “Қизил Ўзбекистон”да 1967-йили эълон қилганида шундай ёш шоир борлигидан хабар торган ва ўз ҳимоясига олган (иккинчи, янги замон Навоийси). Шароф отамиз яна “Сирдарё ҳақиқати” партия газетасида ёшгина қишлоқи шоира Халима Худойбердиева шеърларига кўзи тушиб, шоирани Москвадаги Адабиёт Институтига ўқишга юборган. Ўша пайти янги турмушга чиққан Халимага эрининг уруғлари ё оилани де, ё шеърни дея талаб қўйишганида, адабиётни танлаши осон бўлмаган. Ҳар ҳолда, у бегонагамас, ўз қариндошларига келин бўлганди. Етмишинчи йилларнинг Нурхони бўлган Ҳалима опамиз.\nЁки биринчи президентимиз Ислом ота Каримов 1997-йили Муҳаммад Юсуфга Халқ шоири унвони берганида ҳам шеъриятнинг обрўси анчагина бор эди.\nЁки, Абдулла ака Ориповнинг 60 ёшлиги нишонланган 2001-йили президент унга тўн кийгазиб, қучоқлаб кўтарганида, шоирнинг кўзидан қувонч ёшлари дувиллаб қййилгани-чи…\nСобиқ Шўролар тузимини ҳар қанча сўкмайлик, у фақат танқид объекти эмаслигини эслатиб қўяйлик. У ўзимизнинг ўтмишимиз. Бизлар унинг нонини едик, суягимиз ўша дамларда қотди, харф танидик, савқод чиқардик. Абдулла аканинг 1966-йили, йигирма беш ёшида ёзган “Ўйларим” шеърида шундай дейилган:\nНе тонг, ахир фарзандман-ку шу замонага,\nАхир, она сийнасидан фарзанд тонолмас,\nҚўл кўтариб бўлармиди, ахир онага,\nЗотан, унга қўл кўтарган – фарзанд саналмас!\nЁки шоир дўстим Иқбол Мирзонинг шеърига қулоқ солинг:\nЧўнтаги йўқ экан деб чопонни ёмонлама.\nЗамон Худонинг номи, замонни ёмонлама!\nХудди Юлдуз Усмонова каби, энди худоликларингни айтинглар: шўролар тузими шу қадар ҳам ёмонмиди? Ким ота-онани, ватанни танлабди-ки, биз танласак?! Ота-онамизни ёмон кўрамизми ўша даврда дунёга келтиргани учун?!\nАхир Собиқ Шўролар тузумининг ижтимоий таъминот, касаба уюшмалари, иш ўринлари ташкил қилиш тизими ғарбий капиталистик дунёлар учун ибрат мактаби бўлмадими? Ҳозир бу борада етакчи ўринда бораётган Швеция, Дания, Норвегия, Исландия, Австралия, Исроил, Япония давлатлари учун жонли конспект эди собиқ ватанимиздаги бу тизимлар иши. Ҳатто, капитализм авангарди бўлган АҚШ ҳам бу борада етакчи ўнталикдан жой ололмаётган бўлса…\nҲозир ижтимоий тармоқларда айрим юртдошларимиз ўзининг Ўзбекистонда туғилганидан ва бу ерда яшаётганидан норози бўлаётганини ошкора айтаётганлари учун ҳам шу гапларни айтишга мажбур бўлдим: ўтган кунинг унутма, кўн чориғинг қуритма!\nЎша пайтлари унвондор шоирлар у ёқда турсин, биздек пиёда шоирларнинг шеърлари ҳам партия газеталарида чиққанидан кўксимиз тоғ, кайфиятимиз чоғ бўлиб юрардик.\nМасалан менинг ҳажвияларим, шеърларим мустақилликнинг илк беш йилида журналист, атоқли публицист Анвар ака Жўрабоев бошқарган “Халк сўзи” парламент газетасида бир неча марта эълон қилинган ва яхшигина гонорар олганман. Ўша пайтлари буюк ёзувчи Шукур Холмирзаев “Адабиёт ўладими?” деган мақоласини ёзганида, шундай ақли дониш адиб ҳам некбинлик хасталигига чалинганини ким билибди, дейсиз?!\nЯнги уч мингинчи аср ўзбек шеърияти, адабиёти учун оғир келди. Марказий газеталар шеъру бошқа адабиёт намуналарига угай кўз билан қарай бошлади. Адабиёт фақат шунга ихтисослашган “Шарқ Юлдузи”, “Ўзбекистон Адабиёти ва Санъати”, “Ёшлик” каби нашрларга тегишли бўлиб қолди. Ўтган йигирма йил мобайнида партиялар, парламент газеталарида шеъри чиқиб, раҳбарлар кўзига тушган шоир борми? Умуман бу газеталарда шеър деган нарса чиқадими ўзи?\nАдабий тўгараклар – давр юзи! Шарқ адабий муҳитида тўгаракчилик мактаби узоқ тарихий илдизларга, умрбоқий анъаналарига эга мактабдир. Шеъриятимиз машъали, Мир Алишер Навоийнинг тўгаракчилик мактаби, ул зотнинг ҳовлисида ўтадиган “мажолисун нафоис”ларда шоирлару машшоқлар, рассомлару ҳаттотларнинг йиллар мобайнида шаклланган тўгаракларидан маданиятимиз, маънавиятимизга кўп хизматлари сингган устазодалар етишиб чиққан. Хоразм хонларидан Муҳаммад Раҳимхон- Феруз ҳомийлигида ташкил топган Огаҳий тўгараги, Қўқон хони Умархон — Амирий(шоирлик таҳаллуси) ҳомийлигидаги Увайсий тўгараги буларга мисолдир.\nТўгарак раҳбарлари худди мактаб муаллимларидек икки-уч умрга эга кишилардир. Уларнинг номлари тарбиялаган шогирду ўқувчилари билан бирга яшайди, эсланади. Ғайратий домла гарчи Ғафур Ғулом, Ҳамид Олимжон, Абдулла Қаҳҳор, Ҳабибий домлаларга замондош бўлса-да, эллигинчи йиллар бошида тузган адабиёт тўгарагидан етишиб чиққан Эркин Воҳидов, Хайриддин Салоҳ, Ўткир Ҳошимов, Ўлмас Умарбеков каби шоир ва адибларнинг устози сифатида уларга тенгдошу замондошдек вақти-вақти билан эсланади.\nТўгаракда шеъру ҳикоя ёзиш қисман ўргатилади, аравани барибир ёш ижодкорнинг ўзи тортиб кетиши керак. Тўгарак машғулотиларида ёш болаларга асосан ўзига хос фикрлаш, мустақил танлаб-саралаб китоб мутолаа қилишлар, ўз тўгаракдошларининг танқидига кўникма ҳосил қилиш (устоз бу борада сал мурасозроқ бўлади) ва рақобат туйғуси шакллантирилади. Бу эса бир кунлик ишмас. Тўгараклар иши “стометровка”мас, марафонча югуришдир. Секундомерни тутиб, тезроқ натижа чиқишини кутмаслик керак. Бу ишларга мутасадди раҳбарларда озроқ сабр-тоқат бўлиши керак. Баъзан рақс тўгараклари билан адабиёт тўгарагини солиштиришади. Бу жуда ҳам тенг бўлмаган қиёслашдир. Одам рақсни гўдаклигидан ўрганади. Ҳатто бир яшар болачалар ҳам мусиқага ўйин тушиб бера олади. Ақли етмайди, аммо ўйнай олади. Ақли тўла бошлаши билан рақс онгли тарзда ижобий таъсир қилади. Чиройли либослар, ўйноқи оҳанг, олқишлар, давранинг гули бўлиш… Мусиқа дегани ҳамма ёқдан ёғилиб, ҳатто қулоғингга тиқиб олган қулоқчиндан ҳам таралётган бўлса, юрган йўлингда ҳам Жиммидек хиром қилиб юрсанг бўлади. Рақобат ҳам ўз-ўзидан пайдо бўлади. Болалар дастасиини тузиш, чиройли композициялар яратиш анчагина осон (“Йўқ, бу жуда қийин!”, — дейишга тайёрлар доим топилади. Тўғри, қийин, аммо шеър ёзишдан кўра осонроқ. Тўйга боринг-да табрик учун тўрт қатор шеър ўқиб берадиганларни изланг. Уч-тўртта тайёрланиб келганлар бўлмаса, бошқалар буни хоҳламайди, аммо музика чалиниши билан ўртага йигирма-ўттизта одам рақс тушагани чиқади: нимаси қийин…). Бу ерда реппер Богдан Титомирнинг: “Делай как я, танцуй как я, делай лучшее меня!!!” — каби слоганлари андоза. Рақс деярли тақлид санъати. Адабиётда шундай деб бўладими: “Мендай ёз! Мендай фикрла!” Тасаввур қилолмайман, сиз-чи?!\nШунинг учун, марафонча масофага чиққан тугарак аъзоларининг дастлабки бир-икки километрида ҳаммадан юз-икки юз метр олдинга ўзиб кетганлардан хулоса чиқаришга шошилмаслик керак. Маррага уч-тўрттаси орқама-кетин етиб келади, бир нечаси йўлнинг ярмида дисстанциядан чиқиб кетади, аста-секин бошқалар ҳам етиб келади. Яхши от охирида чопади, деган ибора ҳам ўзини оқлаши мумкин. Бизнинг мақсадимиз маррага етиб келган учлик ёки ўнликни қутлашмас, шу жараёнга қўшилган ҳаммани қутлаш. Бу ерда бир ўқ билан бир неча қуён отилади: учта зўр, етитача яхши шоир ва жами иштирокчилардан иборат онгли, фаол шахслрдан иборат адабий муҳит.\nТўгарак аъзоларид орассида танқидий фирловчилар кўпроқ чиқишини хоҳлардим. Масалан, бизнинг саксонинчи йиллардаги “Шуъла”Республика ёш ижодкорлари тугарагидан элликтача шоир, ўнтача насрнавис чиқди ва битта танқидчи – Раҳмон Қўчқор. Мана шу шоиру насрнависларни тарозини бир палласига қўйилса, барибир танқидчи Раҳмон Қўчқор тош босиб кетади. У кўтариб чиққан ва чиқаёттган муааммоларни унча-мунчамиз қила олмаяпмиз. Яна тўгараклардан публицистлар чиқишини истардим. Битта яхши публицист ўзида яхши шоир, носир ва танқидчини жам қилган ижодкордир. Донолардан бири шундай деган экан: Сен шоир бўлишинг кўпам шарт эмас, аммо гражданин бўлмоғинг фарз!\nШу ўринда буюк эртакчи Ханс Кристиан Андерсеннинг эртагидаги боланинг хитобига эътиборингизни қаратмоқчиман: “Ахир, қирол яланғоч-ку!”\nҲа, болалар чинакамига “ёлғон дететектори”дир. Улар хушомадни, ёлғонни тез пайқашади. Ана шу болакайлардан тезда бўлғуси раҳбарлар, олимлар, ижодкорлар, жонтолмас меҳнаткашлар, муғамбир-муттаҳамлар етишиб чиқади. Улар орасида ижодкорлар ана шу “ёлғон детекторлиги”ни анчагина сақлаб қолишади ва мана шу жиҳати билан катталар жамиятида кўп қийналишади. Таниқли публицист Марк Дубовский ёзади: “Бизга намунали жамиятда ўзимизни тутишни ўргатишдию, намунали жамиятнинг ўзини яратишмади”.\nАйни дамда президент Шавкат Мирзиёев ана шу намунали жамиятни шакллантиришга ҳаракат қилмоқда. Бу ҳаракатларнинг қандай давом этиши эса олдинда турган сайловлардаги биз – сайловчиларнинг ё раҳмониятга, ёҳуд бошқаси — шайтанатга овоз беришимизга боғлиқ…\nНосир номидаги мукофот совриндори\nОллоёр Бегалиев билан бирга мактабда ўқиганмиз. Адабиёт бўй\nЁзувчи ва шоир Оллоёр Бегалиев билан бир мактабда, бошқа синфда ўқганмиз. Район газеталарида саккизинчи сиинфдан қатнашарди. Кейин Тошкентда ўқиди. Мен унинг ҳамма асарларин севиб ўқийман. Аммо, ўн йилдан бери кўрганим йўқ. Телевизорда кўриб қоламан.\n15.07.2021 в 21:23\nMen bu maqolani maza qilib o’qidim. Gazetalarda she’rlar chiqishini istayman. Ijodiingizga omad!\nMen bu maqolani maza qilib o’qidim. Gazetalarda she’rlar chiqishini istab qolardik. Ijodingizga omad!\nNext story Ойбек асарлари — тарих кўзгуси\nPrevious story Ошиқ эр қиссаси


08.08.2019 18:59 0 1512\nКения пойтахти Найробида депутат Зулайҳо Ҳасанни ишга беш ойлик гўдаги билан келгани учун парламентдан чиқариб юборишди, деб хабар берди «BBC Swahili».\nАёлнинг сўзларига кўра, фавқулодда вазият юз бериб, фарзандини ўзи билан ишга олиб боришга мажбур бўлган.\nКения «KBC» телекомпанияси томонидан тўғридан-тўғри эфирга узатилаётган парламент йиғилиши депутат парламентнинг мунозара палатасига қўлида гўдаги билан кириб келганда вақтинча узилиб қолган.\nСпикер ўринбосари депутатлар хатти-ҳаракатини назорат қилишга уринган. Чунки улардан айримлари бақир-чақир қилган бўлса, бошқалари бир-бирини турткилай бошлашган. У Квала округи вакилига палатани тарк этишни буюрган. Бунга жавобан аёл депутатлар Зулайҳо Ҳасанни қўллаб-қувватлаш мақсадида йиғилишни тарк этишган.\nКейинчароқ Зулайҳо Ҳасан журналистларга парламентда ҳалигача оилавий хона ташкил этилмаганини айтган. Гарчи бунга 2013 йилда рухсат этилган бўлса ҳам.\n«Мен бола билан келмасликка роса ҳаракат қилдим, лекин бугун фавқулодда ҳолат юз берди, мен нима қилишим керак эди? Агар парламентда боғча бўлганида эди, мен фарзандимни у ерда қолдирардим», — дейди аёл.\n«Парламентга кўпроқ аёлларни жалб этаётган бир пайтда бу ерда оила учун дўстона муҳит ташкиллаштиришимиз керак», — деб қўшиб қўйди у.\nПарламент қоидаларига кўра, «бегоналар», жумладан, болалар бинога киритилмайди.\nБу воқеа ижтимоий тармоқларда баҳс-мунозараларга сабаб бўлди. Айрим фойдаланувчилар парламентда гўдакларнинг бўлишига рухсат берган бошқа мамлакатларга ишора қилиб депутатни мақташса, баъзилар аёлни ҳамманинг диққатини ўзига қаратишга уринганликда айблашди.\nдепутат парламент она-бола\nСиёсат 20/01, 10:21\nМаданият 14/01, 14:53\nМашҳур ўзбек актёри нега депутатликни танлади? Фатхулло Масъудов билан суҳбат


Кўнгиллилар ҳарбий хизматда - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nКўнгиллилар ҳарбий хизматда\nЧоп этилган 13 Октябр 2016\tКӯришлар: 741\n1600 нафар суғдлик йигит ҳарбий хизматга кўнгилли равишда жўнаб кетди. Арбоб қасри амфитеатрида йигитлик бурчини адо этиш учун хизматга жўнаб кетаётган ёшларни тантанали кузатиш маросими бўлиб ўтди. Бу маросимда вилоятдаги шаҳар ва ноҳиялар раислари, ота-оналар, собиқ аскарлар, вилоят халқ хўжалигининг турли соҳаларида меҳнат қилаётган фаоллар, ёшлар қатнашишди.\nСуғд вилояти раиси Абдураҳмон Қодирий ҳарбий хизматга отланаётган ёшларга "оқ йўл" тилар экан, она-Ватан олдидаги йигитлик бурчини ўташ фарзандлик ва фуқаролик қарзи эканлигини таъкидлади.\nОта-оналар ўғилларига Тожикистонда тинчлик-осойишталикни сақлаш йўлида мардларча, содиқ хизмат қилишни тайинлашди. Вилоят раиси Абдураҳмон Қодирий фарзандларини ватанпарварлик руҳида тарбиялаганликлари учун ота-оналарга миннатдорчилик билдирди.\nКузатиш маросимида вилоят ҳарбий комиссари Назар Назарзода Бадал, хизматга жўнаётган ёшлардан Муҳаммади Қурбонов, Мирзожон Мирзоев, академик Бобожон Ғафуров номли Хўжанд Давлат дорулфунуни толибаси Мафтуна Сўфиева сўзга чиқишди.\nХўжанд шаҳрида бўлиб ўтган республика ёш ижодкорлар ўқув-йиғини қатнашчиларидан ўн нафардан ортиқ шоир ва ёзувчи Тожикистон Ёзувчилар иттифоқи аъзолигига тавсия этилди. Улар орасида ёш ўзбек ижодкорлари Феруза Абдувосидова, Мунира Камол ҳам бор. Ўзбек тилида ижод қиладиган конибодомлик ёш шоира Моҳира Ҳусанованинг шеърий тўплами эса, нашр этишга йўлланма олди. Ғиёс Малик, Мавлон Асқар, Лобархон Абдуқодирова, Зиёда Худойбекова, Наврўз Алламуродов каби ёш ижодкорлар асарларидан иборат тўплам тайёрлаш режага киритилди.\nУч кун давом этган республика ўқув-йиғинида қатнашган юз нафарга яқин ёш ижодкорлар асарлари атрофлича таҳлил этилди. Ижод, адабий жараён ҳақида қизғин баҳс-мунозаралар бўлиб ўтди. ЁшларТожикистон халқ шоирлари Низом Қосим, Гулназар Келди, Аскар Ҳаким, Камол Насрулло, Фарзона, Аҳмаджон Раҳматзод, Нурмуҳаммад Ниёзий, Тожикистон халқ ёзувчиси Муҳиддин Хўжазод, Тожикистон Ёзувчилар иттифоқи раиси ўринбосари Ато Мирхожа, мазкур иттифоқ адабий жамғармаси бошлиғи, шоир Алиакбар Абдуллоларнинг ижодий сабоқларидан баҳраманд бўлишди.\nЯкунловчи йиғилишда сўзлаган устоз ижодкорлар ёшлар ижодига юқори баҳо бериш билан бирга, камчиликларни ҳам холис, беғараз кўрсатишди. Тожикистон Ёзувчилар иттифоқи раиси, Тожикистон халқ шоири Низом Қосим ёш ижодкорларнинг китоб чиқариш учун унчалик шошмасликларини таъкидлар экан, истеъдодлар борлигини қувонч билан гапирди.\nХайрлашувдан олдин вилоят раиси Абдураҳмон Қодирий уюштирган кечада мушоира давом этди. Машҳур санъаткор Жўрабек Муродов бошчилигида "Нури Хўжанд" шашмақом ансамбли санъаткорларининг ҳар бир чиқишини ёш ижодкорлар қарсаклар билан олқишлашди.\nОшхўр ҳам мукофот олди\nХўжанд шаҳридаги Камол Хўжандий боғида бўлиб ўтган "Оши палов" кўрик-танловида "Қани, паловга келиб қолинг!"- чорловини тез-тез эшитиш мумкин эди. Шу куни бу тадбирда қатнашган 4 минг нафардан ортиқ киши уста ошпазлар пиширган паловга тўйди.\nОшхўрлар ва мутахассисларнинг энг катта баҳосига сазовор бўлган панжакентлик ошпаз Хайём Бобомуродов 5000 сомоний мукофот ва махсус дипломга сазовор бўлди. У "Энг яхши палов" мусобақасида ғолиб чиқди. "Энг яхши касбий ошпаз" танловида эса, хўжандлик Мирзабарот Раҳимов ҳаммадан ҳам маҳоратли деб топилди. Унга 3 минг сомонийлик мукофот берилди. Шунингдек, бошқа йўналишларда исфаралик Зикриё Холиқов, Жаббор Расулов ноҳиясидан Санобар Зоҳидова, Деваштич ноҳиясидан Аюб Бурҳонов, Зафарободдан Кифоят Азимбоева, Тоғли Мастчоҳдан Дилшод Дадабоев, Спитамен ноҳиясидан Зарина Сатторова, Конибодомдан Қаюм Исмонов, Гулистон шаҳридан Дилноза Султонова ғолиб чиқишди. Уларнинг ҳар бирига бир минг сомонийдан мукофот берилди. Энг яхши ошхўр ҳам мукофотдан қуруқ қолмади. Ошхўрлар мусобақасида ғолиб чиққан Бобожон Ғафуров ноҳиясида яшайдиган Рустам Худойназаровга 2 минг сомоний мукофот берилди. Шунингдек, "Энг катта ва чиройли товоқ", "Саҳнача, маданий чиқиш" танловларида Истаравшан ва Истиқлол шаҳарлари вакилларининг қўли баланд келди. "Моҳир қўллар" танловида эса, аштлик Мелибой Сатторов ҳаммадан моҳир деб топилди.\n"Оши палов" фестивал-танловида вилоят раиси Абдураҳмон Қодирий ва вилоятнинг бошқа раҳбарлари, мамлакатнинг турли минтақаларидан келган меҳмонлар, халқаро ташкилотлар вакиллари, таниқли олимлар, адиблар иштирок этишди.\nБугун: 21-01-2020 23:16:45


Миржалол Қосимов - “Қўқон-1912" жамоасига қойил қолгани, 2:0 ҳисобини нега ёмон кўриши ва Турсуновнинг дахшатли голи ҳақида\n7 июль, 2020, 23:50\nТеглар:Суперлига | АГМК | Қўқон-1912 | Миржалол Қосимов | Санжар Турсунов\nМиржалол Қосимов иштирокидаги матбуот анжумани\nАГМК - "Қўқон-1912" учрашувидан кейинги матбуот анжуманининг иккинчи қисмида мезбонлар устози Миржалол Қосимов қатнашди. Бу ҳақда "Қўқон-1912" клуби матбуот хизмати хабар берди.\n- Ўйин жуда ҳам шиддатли ва жанговар тарзда кечди. Ушбу жамоалар турнир жадвалида иккинчи ва учинчи ўринларда боришаётганди. Шу боисдан биринчи бўлиб гол урган жамоа ғалаба қозониши керак эди. Иккинчи бўлимда омадимиз келди. Ўйинни бироз кучайтирдик ва тезда биринчи голни уриб олдик. Иккинчи голда эса менимча, Санжар ростдан ҳам йил голини урди. Шундай чиройли голи билан у жамоамизга ғалаба келтирди. 2:0 ҳисобини ёмон кўраман. 1:0 пайтида жамоа эҳтиёткорликни кучайтиради. Шунингдек, "Қўқон-1912" жамоасига ҳам қойил қолдим, улар икки тўп фарқи бўлишига қарамасдан охиригача курашишди. Бундай ўйинлар орқали нафақат футболчилар, балки мухлислар ва ўзбек футболи ҳам ютади.\nФутбол шундай нарсаки, ҳужумчи чап қанот ҳимоясида чап қанот ҳимоячиси бўлиб ўйнаши керак. Ҳимоячи эса ҳужумда ҳужумчи бўлиб ўйнай олиши лозим. Қачонки футболчилар доимо бир-бирининг ўрнини тўлдириб юрса, футбол янада чиройли бўлади.\nСайдуллода сариқ карточка бор эди. Шу сабабдан уни алмаштирдим. Негаки, тезкор футболчи катта тезлик билан югуриб кетаётган пайтда йиқитилса, иккинчи сариқ ва бу қизилга айланиб кетиши мумкин эди.\nҲозирги замонавий футболда ғалабага эришиш жуда қийин. Ундан ташқари, бунинг учун катта меҳнат қилиш керак. Шу орқали инсон хурсандчиликни ўзига тақдим қилади.\nҚўқонликларнинг "Бунёдкор"га қарши ўйинини биз кўриб чиқдик. Улар меҳмонда ўйнаганини инобатга олсак, Ашурматов шогирдлари унчалик ҳимоявий ўйнагани йўқ. Сўнгги дақиқаларда бўлган автогол эса футболнинг бир қисми.\n"Қўқон-1912"нинг бугунги ҳужумкор ўйини бизга сюрприз бўлмади. Ундан ташқари жамоа икки нафар таянч ярим ҳимоячи билан ўйнади. Ўша “Бунёдкор”га қарши беллашувда ҳам иккинчи бўлим давомида схемалар ўзгарганди. Бу футболда тез-тез учраб турадиган, мураббийнинг фалсафаси, - деди Миржалол Қосимов.


Президент Виртуал қабулхонаси пуллик бўлгани ҳақидаги миш-мишлар рад этилди\n18:55 / 25.03.2017\n2016 йилнинг 25 сентябрида ишга туширилган Ўзбекистон Республикаси Президентининг Виртуал қабулхонаси ҳукуматнинг аҳоли ва тадбиркорлик субъектларининг мурожаатлари билан яқиндан ишлашга, жойларда мавжуд муаммоларни ҳал қилиш ва коррупциянинг олдини олишга мўлжалланган бепул электрон ресурс бўлиб келган ва бундан кейин ҳам бепул бўлиб қолади. Бу тўғрисида Ўзбекистон Республикаси Ахборот технологиялари ва коммуникацияларини ривожлантириш вазирлиги ўзининг Facebook’даги саҳифасида маълум қилган.\nХалқ орасида "Ер шари миш-мишлар билан тўладир" деган гап бор. Жумладан, сўнгги вақтларда PM.GOV.UZ порталининг пуллик бўлгани, аҳоли вакилларидан қабул қилинадиган мурожаатлар учун пул олиниши ҳақидаги миш-мишлар болалаб кетган эди. Жумладан, бу тўғридаги миш-мишлар одамлар ўртасида ижтимоий тармоқ ва мессенжерлар орқали тарқалмоқда. Хусусан, гўёки кимлардир аҳоли ўртасида гувоҳномасини кўрсатган ҳолда, ўзини порталнинг ходими сифатида таништирган ва аҳолидан мурожаатлари учун пул талаб қилган.\nЎзбекистон Республикаси Ахборот технологиялари ва коммуникацияларини ривожлантириш вазирлиги бу каби маълумотларни рад қилади. Вазирлик маълум қилишича, бу каби гап-сўзлар батамом асоссиздир.\n2017 йилнинг "Халқ билан мулоқот ва инсон манфаатлари йили" деб эълон қилинишининг ўзиёқ порталнинг аҳоли ва ҳукумат ўртасидаги беминнат кўприк эканлигини англатади. Шунингдек, ҳукумат раҳбарияти мазкур йўналишни ривожлантириш ва аҳоли билан мулоқотда янги ва қулай усулларни ўрнатадиган лойиҳаларни молиялаштириш юзасидан вазифаларни амалга оширмоқда.\nШунингдек, Миллий оператор томонидан абонентлари учун қатор ҳукумат ва давлат сайтларидан, жумладан Ўзбекистон Республикаси Президентининг Виртуал қабулхонаси — PM.GOV.UZ'дан бепул интернет трафиги асосида фойдаланиш имкони яратилди.\nЎзбекистон Республикаси Ахборот технологиялари ва коммуникацияларини ривожлантириш вазирлиги аҳолини бу каби миш-мишларга ишонмасликка чақиради, Виртуал қабулхонанинг мурожаатчи учун бундан кейин ҳам бепул хизмат кўрсатишини маълум қилади. Бу тўғрида батафсил жойлардаги "Халқ қабулхонаси"га мурожаат қилиш мақсадга мувофиқ.\nПрезидент Виртуал қабулхонаси миш-миш\nПрезидент виртуал қабулхонасига қайси йўналишда энг кўп мурожаат йўллангани маълум қилинди


АҚШ Сенати Саудия Арабистонига қурол сотишни тақиқламади\n10:40 / 22.09.2016\nАҚШ Конгресси Сенати 21 сентябрь куни бўлиб ўтган мажлисида Саудия Арабистонига 1,15 млрд долларлик танклар, ўқотар қуроллар ва аслаҳалар сотишни тақиқлашни кўзда тутувчи қонун лойиҳасини рад этди. 27 нафар сенатор ҳужжатни маъқуллаган бўлса, 71 нафари қарши овоз берган.\nЛойиҳа муаллифлари республикачи сенатор Рэнд Пол ва демократлар вакили Крис Мэрфи подшоҳлик қўшинларининг Яман можаросида иштирок этаётганидан ташвиш билдиришмоқда.\n"Минглаб тинч аҳоли вакиллари ҳалок бўлмоқда, ИШИД ва "Ал-Қоида" каби террорчилик гуруҳлари кучайиб бораяпти", -дейилади Мэрфи баёнотида. Сенаторларнинг фикрича, Ар-Риёд сиёсати ўзгармас экан, "АҚШ қурол сотишни тўхтатиши керак".\nСенаторлар, хусусан, Саудия Арабистонига 100дан ортиқ Abrams танклари ва уларнинг оптик тизимлари, йирик калибрли пулемётлар, М240 пиёда пулемётлари, гранатомётлар ҳамда ўқув жанговар ўқ-дориларни етказиб беришга қаршилик билдиришганди. Улар танкларни жанг майдонидан кўчириб, таъмирлашга хизмат қилувчи М88 машиналарини ҳам етказиб бермаслигини таъкидлашган. Икки давлатлар ўртасидаги ҳарбий битимни Давлат департаменти маъқуллаган эди.\nАҚШ қурол савдоси Саудия Арабистон


Жаҳон иқтисодиёт форуми:Иқтисодиётда аёллар эркаклар билан тенглашишига 257 йил бор\n23 апрел 2021, Тошкент вақти: 03:50\nҚароргоҳи Швейцарияда жойлашган Жаҳон иқтисодиёт форуми ҳар йили 153 мамлакатда жинслар ўртасидаги тафовут таҳлил қилинган ҳисоботни эълон қилади.\nЖаҳон иқтисодиёт форуми эълон қилган ҳисоботга кўра, ҳозирги глобал суръатларда хотин-қизларнинг иқтисодиётдаги имкониятлари эркакларники билан тенглашиши учун 2,5 асрдан кўпроқ вақт керак.\nГлобал жинсий тафовутга доир 2020 йилги ҳисоботга кўра, жинсларга бир хил муносабатда бўлиш талабларига қарамасдан, жаҳон бўйлаб иш жойларида жинсий тенгсизлик ўта секин қисқармоқда.\n“Ўсиш жуда секинлигига шубҳа йўқ. Бу суръатда жинсий тафовутни йўқотиш учун 257 йил керак бўлади“, дейилади ҳисоботда.\nБунга қарамасдан, ҳисоботда сиёсат, соғлиқни сақлаш ҳамда таълим соҳаларида жинслар ўртасида тенглик деярли ўрнатилгани айтилди.\nҚароргоҳи Швейцарияда жойлашган Жаҳон иқтисодиёт форуми ҳар йили 153 мамлакатда жинслар ўртасидаги тафовут таҳлил қилинган ҳисоботни эълон қилади. Жорий йилги ҳисоботда эркаклар ва аёлларга бериладиган иқтисодий имкониятлар ўртасидаги фарқ секин бўлса-да озаётгани эътироф этилди.\nШунингдек, ҳисоботда юқори лавозимли ҳамда малакали лавозимларда аёллар пропорцияси кўпроқ бўлса-да, аёллар иш бозорида озроқ иштирок этаётгани ҳамда уларга бериладиган маошлар ўсмаётгани ёки ҳатто озаётгани эътироф этилди.


Австралиядаги меҳмонхоналар тармоғи ташрифчиларнинг ёмон фикрларини бир йилдан бери яшириб келгани учун жаримага тортилди - Daryo\n06:51, 01.08.2018 11549\nАвстралиядаги меҳмонхоналар тармоғи ташрифчиларнинг ёмон фикрларини бир йилдан бери яшириб келгани учун жаримага тортилди\nАвстралия федерал суди Meriton девелоперлик компаниясини TripAdvisor сайтидаги рейтингга таъсир ўтказгани учун уч миллион доллар жаримага тортди. Шу ном билан аталувчи меҳмонхоналар тармоғининг ходимлари 2014 йилнинг ноябридан 2015 йилнинг декабрь ойига қадар меҳмонлар улар ҳақида ёмон фикр қолдирмаслиги учун меҳмонларнинг маълумотларини ўзгартирган. Бу ҳақда Meduza хабар берди.\nСуднинг аниқлашича, Meriton маъмурлари меҳмонларининг фикрларини йиғиш учун фойдаланиладиган Review Express тизимини алдаган. Тизимнинг иш принципига кўра, агар мижоз ўз электрон почта манзилини қолдирса, меҳмонхона манзилни TripAdvisor хизматига жўнатиши керак. Хизмат ўз навбатида меҳмонларга мактуб юбориб, меҳмонхонада яшаш шароитлари ҳақида фикр билдиришни таклиф қилади. Бу, одатда, фикрлар сонини уч бараварга оширади.\nMeriton раҳбарияти маъмурларни бирор нарсадан шикоят қилган мижозларнинг электрон почта манзилларига «МСА» ҳарфларини қўшиб ёзишга мажбур қилган. Шу сабабли TripAdvisor мавжуд бўлмаган манзилларни олган, изоҳ бериш ҳақидаги мактуб эса норози меҳмонгача етиб бормаган.\n2015 йилнинг 1 апрелидан 31 декабригача 14,5 мингта манзил шу тариқа «таҳрир қилинган».\nШунингдек, суд томонидан аниқланишича, Meriton ходимлари йирик узилишлар бўлган вақтда — иссиқ сув ўчган ёки лифт бузилган кунларда меҳмонхонада яшаган кишиларнинг манзилларини умуман TripAdvisor’га жўнатмаган.\nСалбий фикрларни ўзгартириш қонун бузилиши деб тан олинган — суд Meriton маъмуриятини мижозларни адаштиришга уринган, деб ҳисоблади. Жарима билан бирга, компанияга яқин уч йил ичида TripAdvisor’га жўнатиладиган электрон почта манзилларини фильтрлаш, саралаш ва чегаралаш тақиқланди.\n19:35, 29.09.2020 148970\n17:35, 10.10.2020 134003\n08:46, 27.09.2020 90953\n13:05 Бугун 0\n12:48 Бугун 3030\n12:41 Бугун 1254\n12:36 Бугун 1587\n14:49, 29.11.2020 100907\n17:32, 28.11.2020 77692\n10:23, 29.11.2020 75037


Тўполон қилманглар, олабўжига бериб юбораман! » Ўзбекистон янгиликлари – Zamin.uz\n16 сентябрь 2019, 22:12\n“Исроил бош вазири Россиянинг келажаги учун асосий хавф ҳақида гапирди” деган сарлавҳани ўқидим-у, нима демоқчилигини тушундим. Нима ҳам дерди. Исломдан эҳтиёт бўлинглар дебди. Эрондан ҳам эҳтиёт бўлинглар, улар гапга кирмайдиган қулоқсизлар.\nИсроил ўзининг душманларини бошқаларга ҳам ёмонотлиқ қилишга уринмоқда. Энг ёмони, улар бунинг уддасидан чиқмоқда. Баъзи давлатлар уларнинг макр-у ҳийласига алданиб, Исломга қарши курашишни зимдан олиб бормоқда.\nАлбатта, бунга ўша давлатларнинг Ислом ҳақида тўлиқ тушунчага эга эмаслиги ёки молиявий кўмакка алданиши сабаб бўлмоқда. Қизиқ ҳолат, кимдир уларга ишониб дунёни танлайди, кимдир Исломни деб охиратини танлайди.\n“Россиянинг келажаги учун асосий хавф радикал Исломдир“, – деди Исроил бош вазири Биньямин Нетаньяҳу “РБК”га берган интервьюсида.\nУнинг сўзларига кўра, Россия учун энг катта хатар бу ядро қуролига эга бўлиб, Яқин Шарқни забт этишга уринаётган мамлакат – Эрондан кириб келиши мумкин бўлган "радикал Ислом" ҳисобланади.\n“Охир-оқибат, у ўз мафкураси ва қуролини нафақат Исроил ва Ғарбга, балки Россияга ҳам йўналтиради”, – деди Нетаньяҳу Эроннинг “дунёни бошқаришни исташи” ва “умумий маданиятга қарши”лиги ҳақида гапираркан.\nЛекин бош вазир Фаластинда амалга ошираётган қирғинбарот хунрезликлари ҳақида бир оғиз ҳам гапирмабди. Бутун дунё жим тургандан кейин у ҳам билганини қилади-да.\nЯнгиликлар » Дунё » Тўполон қилманглар, олабўжига бериб юбораман!\n06:00 Нетаньяху Борис Жонсонни Ельцин деб атади\n10:28 Исроил бош вазири истеъфога чиқишни истамаяпти\n06:33 Хитой ва Исроил эркин савдо зонасини ташкил қилади


Англияда сиёсатнинг спортга таъсири ҳаддан ортиқ даражада - Алишер Усмонов\nМиллиардер Алишер Усмоновнинг фикрича, Англияда спорт «ҳаддан ортиқ даражада сиёсат билан боғлаб юборилган». «Россия 1» каналининг ўзига бағишланган интервью-кўрсатувида иштирок этган ўзбекистонлик бизнесмен шу ҳақида фикр юритар экан, жумладан, «Эвертон» клубини сотиб олиши мумкинлиги борасидаги хабарларга ҳам изоҳ бериб ўтди.\n«Эвертон» ҳали ўзига муносиб даражага чиқа олганича йўқ. Бу клубнинг акционери бўлишни истайманми? Билмасам, балки шундай ҳам бўлар. Бу ерда ҳисобга олиниши керак бўлган кўплаб омиллар бор. Бугунги вазиятни ҳам эътиборга олиш лозим. Буюк Британияда спорт ҳаддан ортиқ даражада сиёсат билан боғлаб юборилган. Бу соҳада босим катта, умуман бизнесда ҳам шундай. Шу боисдан ҳам [«Эвертон» акционери бўлишим] ҳали номаълум», - деб айтган Алишер Усмонов.\n«Мен 10 йил давомида «Арсенал» ҳиссадори бўлиб келдим, шунинг ҳисобига ҳозир футбол клуби қандай бўлиши кераклигидан яхшигина хабардорман. Қаерда менинг концепцияларимни қўллаб-қувватлашса, ўша ерга бораман. Бу инглиз клублари ҳам, [умуман] Европа жамоалари ҳам бўлиши мумкин», - дея таъкидлаган бизнесмен.\nЖурналистнинг клуб акционери бўлишни режалаштирмаяпсизми, деган саволига 65 ёшли тадбиркор қуйидагича жавоб берган: «Биласизми, агар бу ҳақда айтадиган бўлсам, сотишни истайдиганлар кўпроқ пул сўрашади. Музокаралар ўтказмаяпман. Ҳозирча фақат таклифлар қабул қиляпман».\nМаълумот ўрнида, «Эвертон»нинг 68 фоиз акцияларига Усмоновнинг дўсти Фарҳод Мошири эгалик қилади.\nЭслатиб ўтамиз, август ойи бошида Алишер Усмонов «Арсенал» клубидаги ўзига тегишли 30 фоиз акцияни 550 миллион фунт (713 миллион доллар)га сотиб юборган эди.


00:00 / 09.07.2011 | eski savollar | 1524\nАссалому алейкум шайх хазратлари мен бир савол билан мурожат килмокчи эдим.Мен анчадан буён бу сайтдан жавобларни укиб бораман.Саволим шуки.Аломати саббобани 3-4 ракатли номозларда хар икки кадада килиш кераклигини укидим,лекин шуни аттахиётни кайси жумлаларини айтаётган ввактда килиш кераклигини тушунтириб берсангиз илтимос,яна бармокни кутарганда бармокка караш керакми ёки саждага бош куядиган жойга караш керакми.Жавоб учун олдиндан рахмат.АЛЛОХ жамики мусулмонларни эзгу ниятларига эриштирсин жумладан сизу бизнихам амин.\n- Аломати саббаба эмас.Ибн Умар розияллоҳу анҳудан ривоят қилинади: «Пайғамбар соллаллоҳу алайҳи васаллам қачон намозда ўтирсалар, ўнг кафтларини ўнг сонларига қўяр, панжаларини тугиб бош бармоқ ёнидаги бармоқлари билан ишора қилар эдилар. Чап кафтларини чап сонларига қўяр эдилар». Бешовларидан фақат Бухорий ривоят қилмаган.Ушбу ҳадиси шарифда ташаҳҳудда ўтириш ва унда қилинадиган ишлар ҳақида сўз кетмоқда.Ташаҳҳудда ўтирганда ўнг кафтни ўнг сонга, чап кафт-ни чап сонга қўйиб ўтириш. Панжаларни қиблага қаратиб ўтириш.Ўнг бармоқ панжаларини тугиб, бош бармоқ ёнидаги кўрсатгич бармоқ ила ишора қилиш. Ўша бармоқни арабчада «саббоба» дейилади. Шунинг учун, ташаҳҳудда қилинадиган ишорани ҳам «ишораи саббоба» дейилади. «Ишораи саббоба» ташаҳҳудда «Ашҳаду аллаа илааҳа» деганда «Лаа илааҳа»ни айтаётганда кўрсатгич бармоқни юқорига кўтариш ва «Иллаллоҳу»ни айтганда тушириш билан бўлади. Ўша бармоқни кўтаришда бошқа бармоқларни йиғиб олинади. Баъзилар ушбу ривоятдаги «панжаларини тугиб»ни ташаҳҳудга ўтиришда тугиб ўтиради, деб тушунганлар. Шунинг учун, аввалдан қўлларини муштга ўхшатиб ўтиришади ва «Лаа илааҳа»га келганда кўрсатгич бармоқларини юқорига кўтаришади. Панжаларини тугмасдан, бармоқларни оддий ҳолатда қиблага қаратиб, учларини тиззага етказиб ўтириш кўпроқ маъқул бўлган.«Саббоба» сўкиш деганидир. Бинобарин, «ишораи саббоба» – «сўкиш ишораси» бўлади. Ташаҳҳудда «Ашҳаду аллаа илааҳа Иллаллоҳу»нинг «Лаа илааҳа»сида кўрсатгич бармоқни кўтариш шайтонни сўкиш бўлади. «Ишораи саббоба»ни қилиб бармоқни тушириш шайтонни темир қамчи билан уришдек гап, дейилади.Ишорани қилгандан сўнг, намоз тамом бўлгунча ўша бармоққа қараб турилади. Ишораи саббоба пайтида тугилган панжа намоз охиригача ҳам ёзиб юборилмайди.\nСаждаи саҳв қилишни унутган киши нима қилади?\nҳуфтон намозини ярим тунда туриб ўқиса, қиёмул лайл савобини оладими.\nҲАЙОЛАН НАМОЗ ЎҚИСҲ\nТасбих тортиш тугрисида\nШом намозидан кейин зикр қилиш\nФосиқни орқасида намоз ўқиш.\nПешиннинг 4 ракаат суннатидан олдин такбир айтиб қўйса\nБу Савол Эркакларни номидан.


Мирзиёев Президент ҳукмронлигини камайтирмоқдами? - BBC News O'zbek\nМирзиёев Президент ҳукмронлигини камайтирмоқдами?\nImage caption Президент девони жойлашган Оқсарой музейга айлантирилиши айтилган\nМутахассисларга кўра, Президент девони фаолиятини янада такомиллаштириш тўғрисидаги фармон фундаментал ўзгаришларга йўналтирилмаган. Бироқ амалда Президент масъулиятини камайтириш ва ваколатларни имкон қадар кенг бўлиб бериш йўлида сезиларли ишлар қилинаётганини кўриш мумкин.\nМирзиёев 1 март куни Президент девони фаолиятини янада такомиллаштириш тўғрисида фармонга имзо чекди. Бир неча кун ўтиб интернет тармоқларидаги қонун ҳужжатлари базасини юритувчи lex.uz сайтида пайдо бўлди.\nФармонда Президент девони тузилмасидаги хизматлар номма-ном келтирилган.\nПрезидент девони тузилмаси тўғрисида Ўзбекистонда 2011 йилга келиб фармон қабул қилинган. Бироқ ушбу ҳужжат интернет орқали жамотчиликка ошкор қилинмаган.\nЎзбекистондаги энг қудратли идора\nМаълум муддат Ўзбекистоннинг биринчи Президенти Ислом Каримов матбуот хизматини бошқарган Шароф Убайдуллаев Президент девони Марказий Қўмитанинг давомчиси бўлган қудратли ташкилот бўлганлигини айтади. Ушбу хизмат тузилмалари ва фаолияти халққа кўп ҳам очиқланавермаган.\n"Илгари Президент девони ўша эски Марказий комитетнинг деярли давомчиси эди. Марказий комитет ҳам барча ишлаб чиқариш ва раҳбарликнинг ҳамма қирраси билан шуғулланарди".\nФранцияда истиқомат қилувчи сиёсатшунос Камолиддин Раббимовга кўра, Президент девони Каримов даврида ҳам ҳозир ҳам Ўзбекистондаги энг қудратли орган сифатида фаолият юритади.\n"Ўзбекистон конституцияга кўра, Ўзбекистондаги энг қудратли давлат органи - бу президентлик институти. Президентлик институти - учга тақсимланган ҳокимиятни мувофиқлаштирувчи ва ижроия ҳокимиятни тўғридан тўғри бошқарувчи қудратли давлат органи. Президентлик институтини на суд тизими ва на қонунчилик палатаси импичмент орқали тийиб туриш имкониятига эга эмас. Ўзбекистонда президентлик институти қудратини ифода этувчи биринчи давлат органи Президент девони ҳисобланади", - дейди Раббимов.\nКаримов матбуот хизматини бошқарган Шароф Убайдуллаевга кўра, 1 март куни қабул қилинган фармоннинг тагида Президент девонини мазмунан қайта қуриш ётибди.\n"Президент девонининг ҳам Қишлоқ хўжалик бўлимига ўхшаган, иқтисодиёт бўлими бор эди. Ишлаб чиқаришга бевосита боғлиқ бўлган бўлимлари бор эди. Ишлаб чиқаришни назорат қилиб туришни канда қилмаган эди. Янги фармонда ишлаб чиқариш, иқтисодий масалаларга олдингидек аралашиш масалалари четлаб ўтилган", - дейди Убайдуллаев.\nЖурналистга кўра, девон Вазирлар маҳкамасини такрорлар эди. Вазирлар маҳкамасидаги ҳамма бўлимлар Президент девони назоратида турарди, параллел бошқарувнинг бир кўриниши бўлган.\nШавкат Мирзиёев узоқ йиллар Вазирлар маҳкамасини бошқаргани ва бу параллел бошқарувдан азият чекиб келгани учун, Президент девонида бу масалаларга барҳам беришга қарор қилган бўлиши мумкинлиги айтилади.\nБироқ ушбу фикрга бошқа мутахассислар қўшилишмайди. Уларга кўра, янги фармонда Президент девони ваколатларини камайтириш борасида сўз бораётгани йўқ. Шунчаки унинг ичида қайта тақсимланиш ҳолати бор.\n"Янги фармонда Президент девони ваколатлари камайиши ҳақида гап сўз бўлаётгани йўқ. Фақатгина унинг ичидаги сектор, бўлимларнинг ваколатлари қайта тақсимланаяпти, холос. Баъзи сектор кучайяпти, баъзи йўналиш ва хизматларнинг ваколати иккига бўлиняпти. Фундаментал жиддий ўзгариш бўлаётгани йўқ", - дейди Камолиддин Раббимов.\nПрезидент девони халққа очила бошлади\nЎзбекистонда ҳокимият алмашганидан сўнг янги Президент Шавкат Мирзиёев ўз сиёсатини халқ билан мулоқот устида шакллантиришини эълон қилди.\nБу нарса йиллар давомида муаммолар гирдобида қолиб, дардини кимга айтишини билмаётган одамлар учун умид чироқларини ёқди. Муаммолар ечилиши борасида сезиларли ўзгаришлар кўринмаётган бўлса-да, ҳукуматнинг халқни эшитишга қилаётган сайъи-ҳаракатлари ижобий баҳоланмоқда.\nБу ўзгаришлар нуқси қудратли орган бўлмиш Президент девонига ҳам ураётгани айтилади.\n"Одатда катта ўзгаришлар бир лаҳзада бўлмайди. Иккинчидан Президент девонининг услуби Президент дунёқараши билан узвий боғлиқ бўлади. Каримов даврида Президент девони жуда ҳам кучли бир қўрғон, қалъа эди ва ўйлайманки, Шавкат Мирзиёев келиши билан Президент девонининг халққа, жамиятга очиқлик даражаси анча ошди. Ҳар бир вазирлик ва ҳар бир давлат маслаҳатчисига тўғридан тўғри жамият билан ишлаш ва ўзининг ваколати доирасида муаммоларни ҳал қилиш масъулияти вазифаси юкланди", - дейди Камолиддин Раббимов.\nКузатувчилар, Мирзиёевнинг бошқарув услубида ваколатларни бир шахс зиммасида эмас, балки барча раҳбарлар масъулияти сифатида бўлиб ташлаш ҳаракати яққол сезилаётганини айтишади.\nЎзбекистон марказий телеканалларида халқ аксини кўрмаган ва овозини эшитмаган вазирлар интервью бера бошлади. Турли вазирлардан тортиб вилоят ҳокимларигача чет эл сафарларига чиқиб, мустақил равишда келишувлар ва учрашувлар ўтказа бошлади.\nБунга Россияга сафар қилган Тошкент ва Самарқанд вилоят ҳокимларини мисол тариқасида келтириш мумкин.\nФото муаллифлик ҳуқуқи Tatarstan.ru\nImage caption Самарқанд вилоят ҳокими Татаристонга ўз мулозимларини ҳам олиб борган\nСамарқанд вилояти ҳокими ҳатто Татаристон Президенти Рустам Миннихонов билан учрашган. Кузатувчилар бундай ҳолатлар Президент Каримов даврида учрамаганини айтишади. Ҳаттоки ўша вақти Бош вазир бўлган Шавкат Мирзиёев акси ҳам телевидение орқали алоҳида кўрсатилмасликка ҳаракат қилинган.\n"Мирзиёевнинг ишга ёндашувидаги, ўзининг обрўйини сақлаш, манфаатини ҳимоя қилишдаги асосий нуқта - ваколатларни, вазифаларни имкон қадар кенгроқ бўлиб бериш ва бу соҳанинг маъсулияти имкон қадар Президенга тушмасдан соҳа раҳбарларига зиммасига юклаяпти. Каримов даврида амалдорлар кўринмасди. Аммо Мирзиёев ҳар бир раҳбар ўз аравасини ўзи тортсин деган тушунчани сингдиришга ҳаракат қилаяпти", - дейди сиёсатшунос Камолиддин Раббимов.\nБироқ кузатувчилар кўра, Президент девони тўғрисидаги фармонда оммавий ахборот воситалари билан шуғулланувчи хизматнинг сақлаб қолингани ушбу ўзгаришлар қийин ва узоқ вақт давом этишидан дарак беради.\n"Оммавий ахборот воситалари билан шуғулланувчи конкрет бўлим мавжудлиги - бу эски марказқўмнинг, эски партиявий йўлнинг давоми бўлиб намоён бўлаяпти. Бу мутлақо тўғри эмас. Оммавий ахборот воситалари ва унинг кадрлари, фаолияти, йўналиши ва мундарижаси билан ҳам Президент аппаратидаги амалдорлар шуғулланмаслиги керак. Мулозимларнинг иши эмас бу. Оммавий ахборот воситалари халқники, халққа хизмат қилади. Матбуот мустақил бўлиши керак. Унинг фаолиятини биринчи навбатда халқ назорат қилиши керак", - дейди Шароф Убайдуллаев.


Зомин адирларини яшнатаётган лойиҳалар | QISHLOQ HAYOTI\nЖиззах вилоятининг Зомин ҳамда Бухоро вилоятининг Қоракўл туманларида “Ўзбекистоннинг тоғли, ярим чўл ва чўл ландшафтларида суғорилмайдиган қурғоқчил ерларнинг рақобатли эксплуатация қилиниши натижасида табиий ресурслардан фойдаланиш босимини камайтириш” лойиҳаси ҳаётга татбиқ этилмоқда. Ушбу лойиҳа БМТнинг Тараққиёт дастури, Глобал экологик жамғарма ва Ўзбекистон Республикаси “Ергеодезкадастр” давлат қўмитаси ҳамкорлиги маҳсулидир.\nУнда кўкаламзорлаштириш, ер таназзулининг олдини олиш, ресурстежамкор технологияларни жорий этиш, ер ости ва усти бойликларидан самарали фойдаланиш, ўсимлик ва ҳайвонот дунёсини ҳимоялаш, аҳолининг экологик маданиятини юксалтириш, экологик таълим сифатини оширишга ҳисса қўшиш каби йўналишларда иш олиб борилмоқда.\n“Тутак Карим даласи”да трейлер\nЯқинда лойиҳа доирасида Зомин туманидаги “Тутак Карим даласи” чорвачилик фермер хўжалигига трейлер топширилди. Кўчма уйни топшириш маросими “Пшағор” қишлоқ фуқаролар йиғинида бўлиб ўтди. Фермерлар ва фуқаролар йиғинлари фаоллари иштирокидаги тадбирда мамлакатимиз қишлоқ хўжалигида кечаётган ислоҳотлар, илғор агротехнологияларни қўллаш ҳамда тоғли, ярим чўл ва қурғоқчил ерлардан фойдаланишда табиат муҳофазасини таъминлаш, биотизимни асраш масалаларига тўхталиб ўтилди. Мазкур жараёнда халқаро ташкилотларнинг иштироки тўғрисида ҳам маълумот берилди.\n– Хўжалигимиз ихтиёрида 160 та қўй ва 15 бош йирик шохли мол бор, – дейди фермер Абдулла Жўраев. – 74 гектар майдонда лалми ғалла етиштиряпмиз. 200 гектарлик яйловнинг 30 гектарига бу йил баҳорда чогон, изен, терезкен каби 6 хил озуқабоп экинлар ҳамда минг туп саксовул экдик. Улар мазкур қўшма лойиҳа асосида молиялаштирилди. Бугун эса кўчма уйга эга бўлдик. Беғараз ажратилган мазкур трейлер қатор қулайликларни яратди.\n– Ушбу трейлер ўзимизда ишлаб чиқарилмоқда, – дейди енгил автомобиллар учун тиркамалар тайёрлашга ихтисослашган “Asia trailer” масъулияти чекланган жамияти раҳбари Мурод Бекмуратов. – 150 ватт электр ишлаб чиқарувчи қуёш батареялари билан таъминланган ушбу кўчма уйни енгил машинада тортиб юриш мумкин. Оғирлиги бир ярим тонна, бўйи 3,5, эни 2,2, баландлиги 2 метр бўлган мазкур кўчма уйда 3 киши яшай олади. Музлаткич, 50 литрли пропан газ баллони, ичимлик суви ҳамда ички ва ташқи ёритиш тизимларига эга. Ташқи чироқлари 50 метр масофани бемалол ёритади. Телевизор ўрнатиш, электр ускуналарини қувватлантириш имкониятлари мавжуд. Буюртмага кўра, муқобил энергия манбаи бўлмиш қуёш панеллари ҳажмини икки баробар оширишимиз мумкин. Нархи 60 миллион сўм турадиган кўчма уйимиздан чорвадорлар, деҳқонлар, овчилар, асаларичилар, балиқчилар фойдаланишлари мумкин.\n15 турдаги тиркамалар ишлаб чиқариладиган “Asia trailer” жамоаси кўчма уйни “Askar” деб номлашган. Айтганча, лойиҳа доирасида худди шундай “Askar”лардан бири Бухоро вилоятининг Қоракўл туманидаги чорвачилик фермер хўжалигига топширилган. Кўчма уйнинг қуёш батареяси ва газ баллони билан таъминланганлиги турли дарахт ва буталарнинг ўтин сифатида қирқилишининг олдини олишга хизмат қилади.\nТабиатга ҳам, бизга ҳам\n“Ширин” сув истеъмолчилар уюшмаси ҳудудидаги “Рустамнома” чорвачилик фермер хўжалигида эса лойиҳа доирасида 2015 йилда 7 гектар майдонга изен, терескен, чогон, черкез, қандим, коврак каби озиқабоп экинлар ҳамда 7 мингта саксовул экилган. – Бу жойдан хашак олиш билан бирга ўт-ўларнинг уруғини сотишдан ҳам фойда кўрмоқчимиз – дейди фермер Рустам Абдусатторов.– Чунки туманимизда чорва сони ортиб боряпти. Бу эса яйловларда айрим ўт турларининг йўқолиб кетишига сабаб бўлаётир. Шу маънода, бугун ҳар бир фермер яйловларни сақлаш чорасини кўриши керак. Қолаверса, яшил қатламлар ер эрозиясининг олдини олади, намни ушлайди. Бу эса бошқа экинларнинг ҳам унишига шароит яратади. Биз яратган яшил қатламларда фақат қишда чорвани ўтлата олмайсиз. Очиқ жойларда эса 25 июлга бориб яйлов яйдоқлашиб қолаётир.\n“Ширин” сув истеъмолчилар уюшмаси ҳудудидаги “Ҳулкар пистаси” фермер хўжалиги раҳбари Низомиддин Аҳматов эса қир бағрида минг туп ҳосилдор олхўри етиштирмоқда. Лойиҳа доирасида ажратилган 55 миллион сўмга томчилатиб суғориш тизими, “Рedrollо” русумли сув чиқариш ускунаси ҳамда кўчатлар олиниб, эни 12, бўйи 18, чуқурлиги 8 метрлик бетон ҳавза юзага келтирилди.\n– Фойдаланаётган технологиямиз самараси юқори, – дейди хўжалик иш бошқарувчиси Абдуманноп Карабошев. – 2,1 гектарли майдонимизни сувни тежаган ҳолда 4 соатда тўла суғориш имконига эгамиз. 2018 йилга келиб олхўриларимиз ялпи ҳосилга киради. Битта дарахтдан 50 килограммдан мева олишни мўлжаллаяпмиз, демак бир йилда 50 тонна мураббобоп олхўри узиш имконига эгамиз. Бу камида 100 миллион сўм даромад дегани. Қизиғи, боғимиз ҳосилга кирмасдан туриб, сирдарёлик тадбиркорлар келишди ва харид шартномаси тузишди. Кўраётган бўлсангиз, қир бағри кўм-кўк. Экин ўсиши турли жонивор ва ҳашаротларнинг бу ерни макон тутишига сабаб бўлди. Қушлар ҳам шу ердан қўним топяпти. Сим панжаралар бўйлаб 180 туп наматак экмоқчимиз. Ҳудудимизда бир нечта фармацевтика корхонаси бор. Наматакнинг шифобахш мевасига улар харидор. Шунингдек, бу ерда 100 та курка боқмоқчиман. Боғ ичидаги ўт-ўланлар парранда учун озиқа вазифасини ўтайди. Суғориш ҳавзасига 500 та зоғорабалиқ ташлаганмиз. Эътиборлиси, 10 дан ошиқ ҳамқишлоқларимиз биздан ўрнак олишди. Бўш жойлар атрофини ўраб, мевали дарахтлар ва терак етиштиришга киришдилар.\nЭзгу ташаббус қанот ёзмоқда\nЛойиҳа доирасида туманда кичик фармацевтика корхонаси фаолияти ҳам йўлга қўйилган. Зомин ўрмон хўжалиги қошида ташкил этилган ушбу муассаса доривор гиёҳларни қуритиш, майдалаш ва қадоқлашга ихтисослашган. Айни вақтда корхонада далачой, дўлана, кийик ўти, зирани қадоқлаш йўлга қўйилган. Бу йил 30 миллион сўмлик дориворлар ишлаб чиқаришни режалаштирган мазкур жамоа вакиллари маҳсулот турини яна иккитага оширишни мўлжалалашяпти.\n– Ресурстежамкор технологияларни ҳаётга татбиқ этишдан кўзлаган мақсадимиз одамларни даромад олиш билан бирга табиатни ҳимоя қилишга ундаш, илғор тажрибаларни оммалаштиришдир, – дейди лойиҳанинг илмий техник координатори Умид Назарқулов. – Дон ва дуккакли экинлар илмий-тадқиқот институтининг Ғаллаорол тажриба участкаси ҳамда Зомин тумани қишлоқ хўжалиги ва маиший хизмат кўрсатиш коллежи билан ҳамкорликда лалми деҳқончиликда инновацион ва ресурстежамкор технологияларни жорий қилиш бўйича марказ ташкил этилди. Марказга ҳайдовсиз экиш сеялкаси, плуг, ўғит ва суспензия сепиш ускуналари харид қилинди. Бугунгача 3 та қўлланма тайёрладик, яна 3 таси устида иш олиб бораяпмиз. Давра суҳбатлари уюштирилмоқда, экология мавзуида ҳужжатли фильм ишланди. Зомин давлат ўрмон хўжалигида 1 гектарлик 5 турдаги чўл озиқа экинлари етиштиришга ихтисослашган уруғчилик участкаси ташкил этилди.\nЛойиҳа Зомин давлат ўрмон хўжалиги билан ҳамкорлик ўрнатган. Жумладан, ўрмон хўжалиги ҳудудида 5 минг туп ёнғоқ, бодом, чилонжийда, 20 минг туп писта, 15 минг дона саксовул ҳамда 40 минг туп турк тераги экилишига бош-қош бўлинди. Шу ўринда, ёғочи мустаҳкам турк тераги етиштиришга алоҳида эътибор қаратилаётганлигини таъкидлаш жоиз. Эрта баҳорда 45 сантиметрлик қаламчадан экиладиган турк тераги йилига 4 метр ўсади. Ушбу дарахт тик ривожланади, ёнидан қарийб шохламайди, қаттиқлигидан унча-мунча зараркунандалар дахл қилмайди. Ўрмон хўжалиги жамоаси терак қаламчаларини аҳолига етказиб беришни асосий вазифаларидан бирига айлантирган.\nҚисқаси, “Ўзбекистоннинг тоғли, ярим чўл ва чўл ландшафтларида суғорилмайдиган қурғоқчил ерларнинг рақобатли эксплуатация қилиниши натижасида табиий ресурслардан фойдаланиш босимини камайтириш” лойиҳасини ҳаётга татбиқ этиш мақсадида Зомин туманида ана шундай тадбирлар амалга оширилмоқда.


Саёҳатчи отахон Мўйноқда тақдирланди\nЖорий йилнинг 22 июль куни Сирдарё вилоятидан Қорақалпоғистон Республикасининг Муйноқ туманига велосипедда сафарга чиққан 69 ёшли Абдурасул ота Алланазаров ўз орзусига эришмоқда. У 1300 км.га яқин йўлни велосипеда босиб ўтди. Нуроний отахонни Ўзбекистон «Адолат» СДП Муйноқ туман Кенгаши раиси Албина Иниятова ва ҳудуд ёшлари ката тантана билан кутиб олишди. Унга Муйноқ туман ҳокимлиги ва Ўзбекистон «Адолат» СДП Муйноқ туман Кенгаши томонидан тайёрланган фаҳрий ёрлиқ ва эсдалик совғалари топширилди. - Она юртимизни, гўзал табиатимизни хеч нарсага алмаштириб бўлмайди. Тақдиримдан минг марта розиман. Бунча ҳурмат ва эътиборни кутмаган эдим. Шу ергача Ўзбекистон «Адолат» СДП ходимларининг кўмаги ва ҳомийлигида хотиржам етиб келдим. Бу партияда хақиқий адолатпарвар инсонлар меҳнатига гувоҳ бўлдим. Мени катта тантана билан кутиб олаётган туман ёшларидан ҳам минатдорман. Ёшларга бўлган хурматим баланд, сизларни яхши кўраман! Абдурасул отанинг йиғилганларга билдирган эзгу тилаклари ва эътирофли сўзлари ҳар биримизни тўлқинлантириб юборади. Мақсадига эришиш учун интилган бу инсоннинг жасоратига тасаннолар айтгимиз келади. Айшолпан ОРАЗИМБЕТОВА, Ўзбекистон «Адолат» СДП Қорақалпоғистон Республикаси Кенгаши матбуот котиби Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Умумий ўрта таълим мактаблари очишга имтиёзли кредитлар берилса…\nБугунги кунда давлат хусусий шериклиги асосида хусусий мактабгача таълим муассасалари ва умумий ўрта таълим мактаблари очишга рухсат этилган. Хусусан, Ўзбекистон Республикаси Президентининг «Нодавлат таълим хизматларини кўрсатиш фаолиятини янада ривожлантириш чора-тадбирлари тўғрисида» 2017 йил 15 сентябрдаги ПҚ-3276-сон ва «Нодавлат таълим хизматларини кўрсатиш соҳасидаги фаолиятни лицензиялаш тартибини такомиллаштириш тўғрисида» Ўзбекистон Республикаси Вазирлар Маҳкамасининг 2018-йил 27-мартдаги 241-сонли қарори тасдиқланган. Давлат хусусий шериклиги асосида хусусий мактабгача таълим муассасаларини очиш бўйича тижорат банклари болалар боғчаларини очиш учун қишлоқ жойларда намунали уйларни, кўп хонадонли уйларнинг биринчи ва иккинчи қаватларидан квартираларни сотиб олиш учун имтиёзли кредитлар тақдим этади. Фоиз ставкаси — йиллик 1%, муддати — 15 йил, шунингдек, 3 йиллик имтиёзли давр берилади. Нега давлат хусусий шериклиги асосида умумий ўрта таълим мактаблари очишга имтиёзли кредитлар берилмайди? Менинг таклифим давлат хусусий шериклиги асосида умумий ўрта таълим мактаблари очишга имтиёзли кредитлар берилса, адолатдан бўлар эди. Расул ҚУДИЯРОВ, Ўзбекистон «Адолат» СДП Нукус шаҳар Кенгаши раиси Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nОролга бир қадам қолди\nСирдарёлик 69 ёшли Абдурасул отанинг Оролга велосипедда йўлга чиққанлиги ва йўл таассуротлари тўғрисида маълумот тақдим этиб бораётгандик. Маълумотларга кўра, нуроний отахон куни кеча Қорақалпоғистон Республикасининг Кунғирот туманига етиб келди. 18 кунлик узоқ йўл босиб келган отахонни Ўзбекистон «Адолат» СДП Қўнғирот туман Кенгаши ҳодимлари пешвоз чиқиб кутиб олишди. - Оролга етишимга бир қадам қолди. Ҳар бир гўшага борганимда мени илиқлик билан кутиб олаётган партия фаолларидан жуда миннатдорман. Уларнинг ҳурмат-эътибори ва беминнат ёрдамларидан бахраманд бўлиб, йўл машаққатлари у қадар сезилмаяпти. Оролга сафарим якунлангандан сўнг кейинги мақсадим узоқ ўлкаларга сафар ташкил қилишдир. Отахон бугун эрталаб мақсади сари Муйноқ туманига йўл олди. Айшолпан ОРАЗЫМБЕТОВА, Ўзбекистон «Адолат» СДП Қорақалпоғистон Республикаси Кенгаши матбуот котиби Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nОролга етиш орзусига бир қадам\nОрол сувларига юзини чайиш мақсадида велосипедда йўлга чиққан сирдарёлик 69 ёшли Абдурасул ота Ўзбекистон «Адолат» СДП ходимлари томонидан қўллаб қувватланмоқда. У ҳар бир ҳудудга етиб борганида партиядошларимиз пешвоз чиқиб кутиб олишяпти. Куни кеча отахон Нукус шаҳрига етиб келди. 16 кунлик узоқ йўл босиб келган нуроний отахон билан масъулларимиз суҳбат қурди. Суҳбат чоғида отахон ҳаёт йўли ва сафари давомидаги саргузаштлари тўғрисида тўхталиб ўтди. - Мен дунёдаги энг бой инсонман. Сабаби, соғлом ва бақувватман. 22 йил соғлиқни сақлаш соҳасида яъни, Ховос туман ҚВПда фаолият юритдим. Ҳаётим давомида соғлигимга жуда катта эътибор берганман. Бугун 1000 км.дан ортиқ йўлни велосипедда босиб ўтишимда соғлиғим ва сабр-бардошлигим менга катта ёрдам берди. Ўйлайманки, одамлар сабр-иродали бўлсагина ўз мақсадларига эриша олади. Йўл-йўлакай турфа одамлар билан ҳамсуҳбат бўлиб, халқимиз оқкўнгил ва меҳмондўст эканлигина яна бир бор амин бўлдим. Мақсадим вақтдан унумли фойдаланиб, Оролга эсон-омон етиб олишдир. Биз тиниб-тинчимайдиган Абдурасул отага кўзлаган манзилига тезроқ етиб олишини тилаймиз! Айшолпан ОРАЗЫМБЕТОВА, Ўзбекистон «Адолат» СДП Қорақалпоғистон Республикаси Кенгаши матбуот котиби Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: ОАВ ходимлари қатнашмаган ҳар қандай сайёр судни ҳисобот учун қабул қилмаслик керак\nБугун республикамизнинг барча ҳудудларидаги партия ташкилотларида Ўзбекистон “Адолат” социал-демократик партиясининг дастури ва Сайловолди дастури муҳокамасига бағишланган давра суҳбатлари бўлиб ўтмоқда. Жумладан, куни кеча Қорақалпоғистон Республикаси ҳудудий Кенгаши ташаббуси билан ташкил этилган давра суҳбатида ҳам партиянинг Сайловолди дастурида белгиланган йўналишлар бўйича соҳа мутахассислари таклифлар билан бир қаторда Сайловолди дастуридаги ўз соҳаларига тегишли бўлган йўналишларга танқидий фикрларини билдиришди. Фархад Ибрагимов, Жиноят ишлари буйича Қорақалпоғистон Республикаси суди катта мутахассиси; — Партиянинг Сайловолди дастурига киритилган суд-ҳуқуқ тизимига оид бандини соддалаштириш лозим. Ҳозирда илгари сурилаётган ташаббусларга соҳа ходими бўлатуриб менинг тушунишим қийин бўлмоқда. Шунингдек, мазкур йўналишдаги ташаббуслар одатий “дежур” сўзлардан фойдаланиб ёзилга бу эртага сайловчиларнинг ғашига тегиши мумкин. Менинг таклифим бу бандни қайтадан филтирдан ўтказиш лозим. Яна бир таклифим, бугунги кунда жойларда ўтказилаётган сайёр судлар натижа бермаяпти чунки аксарият сайёр судлар маҳалла идораларига бориб маҳалла идораси ходимлари билан ҳисобот учун расм тушиш билан якун топмоқда. Шу боисдан ОАВ ходимлари қатнашмаган ҳар қандай сайёр судни ўтди деб ҳисобланмайди деган низомни тастиқлаш лозим. Ўзбекистон “Адолат” СДП Матбуот хизмати Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nНукус онлайн: Сайловчилар – фикр билдиришга шай\nБугун сайловчилар ишончини қозониш осон иш эмас. Бунинг учун сиёсий партия халқ олдига шунчаки қуруқ гаплар ёки осмонўпар ғоялар билан эмас, балки аниқ вазифалар, халқни ўйлантираётган муаммоларга ечимлар билан чиқиши лозим. Партиянинг дастурий ҳужжатлари ҳам шундан келиб чиққан ҳолда шакллантирилиши керак. Шу мақсадда Ўзбекистон “Адолат” социал-демократик партияси ҳудудларда, бошланғич партия ташкилотларида, маҳаллаларда Сиёсий ва Сайловолди дастурларини кенг муҳокамадан ўтказмоқда. Айни дамда Нукус шаҳридамиз. Қорақалпоғистон Республикаси Халқ таълими ходимларини қайта тайёрлаш ва малакасини ошириш ҳудудий маркази қошидаги бошланғич партия ташкилотида Сиёсий ва Сайловолди дастурининг муҳокамасига бағишланган давра суҳбати бошланиш арафасида. Йиғилишга партиянинг Сиёсий Кенгаши масъул ходими, партия фаоллари, маҳаллий Кенгаши депутатлари, экспертлар, бошланғич партия ташкилотлари раислари ҳамда оммавий ахборот воситалари вакиллари ташриф буюрди. ...\nНукус онлайн: Фаррух Абдуҳамидов: “Сиёсий партия ғоя ва тамойилларни кўтариб чиқади”\nДавра суҳбатини партиянинг Қорақалпоғистон Республикаси Кенгаши раиси Нурлыбай Қаипбергенов кириш сўзи билан очди. Шундан сўнг кун тартибидаги масалани кўриб чиқишга киришилди. Сўз Ўзбекистон “Адолат” СДП Сиёсий Кенгаши Марказий аппарати масъул ходими Фаррух Абдуҳамидовга берилди. У «Сиёсий ва сайловолди дастурнинг янги таҳрирдаги лойиҳаси тўғрисида» маъруза қилди. - Ўзбекистон “Адолат” социал-демократик партияси мамлакатни ижтимоий-иқтисодий ривожлантириш, ўз электорати манфаатини ҳимоя қилиш бўйича доим ўзининг аниқ мақсадларига эга бўлиб келган. Партиянинг янги Сиёсий дастури ва Сайловолди дастури лойиҳаларида мамлакат аҳолисининг турмуш даражасини янада юқори кўтариш масалалари социал-демократия назариялари асосида белгиланмоқда – деди Ф.Абдуҳамидов. Таъкидланганидек, сиёсий партиянинг асосий вазифаларидан бири давлат ва жамият ривожи учун муҳим аҳамиятга эга бўлган ғоялар, йўналишлар, тамойилларни кўтариб чиқиш ва уни амалга ошириш йўлларини белгилашдан иборатдир. Шу мақсадда Ўзбекистон “Адолат” социал-демократик партиясининг муҳокамага қўйилган ушбу дастури ҳар томонлама пишиқ ва пухта бўлиши, унда партия аъзолари, бошланғич партия ташкилотлари, депутатлик корпуси, фаоллар, экспертлар, энг асосийси, халқимиз фикри асосида такомилига етказилиши лозим. Маърузада дастурга киритилаётган йўналиш ва масалалар бўйича бирма бир маълумот берилиб, таништириб ўтилди. ...\nНукус онлайн: Фикр-мулоҳаза, таклиф ва эътирозлар қабул қилинди\nАсосий маърузадан сўнг муҳокамалар, фикр ва мулоҳазалар бошланди. Унда фаоллар ва иштирокчилар, электорат вакиллари томонидан қуйи бўғинда шаклланган таклифлари умумлаштирилган ҳолда билдирилди. Урхия Тангирбергенова, партиянинг фаҳрий аъзоси: -Биламизки, партиямиз ижтимоий қатламни қўллаб қувватлайди. Сиз буни ҳозир ўқиган партия сайловолди дастур лойиҳасида ҳам келтириб ўтдингиз. Аммо ижтимоий қатлам бўлган пенсионерлар, кам таъминланганлар ва ногиронларнинг аҳволини янада яхшилаш ва уларни қўллаб-қувватлаш бўйича эшитмадим. Назаримда, ижтимоий қатламни тенг қўллаб-қувватлашимиз зарур. Азамат Сарсенбаев, партиянинг «Ёш адолатчилар» қаноти аъзоси: -Ҳозир сиз партимизнинг сайловолди дастури лойиҳаси билан таништирдингиз. Унда коррупцияга қарши жазо чораларини кескин кучайтириш келтирилиб ўтилган. Шунга қўшимча тарзда менда таклиф бор: ҳозирги пайтда товламачилик кўчайиб бормоқда, бу халқимиз орасида бир-бирига бўлган ишончнинг йўқолишига ва жамиятнинг жипслашувига салбий таъсир кўрсатаётган омилларидан, деб ҳисоблайман. Шунинг учун товламачилик бўйича ҳам жазо чораларини кучайтиришга қаратилган аниқ вазифа белгилаб олишимиз зарур. Абадан Сержанова, Бердақ номидаги Қорақалпоғистон давлат университети талабаси; -Олий ўқув юртлари ўқув режаларини қайта кўриб чиқиш, бунда чет эл тажрибасини ўрганиш, номутахассислик фанларни қисқартириш орқали асосий фанлар ва амалиётга кўпроқ эътиборни қаратиш мақсадга мувофиқ, деб ўйлайман. Шунингдек, партиямиз дастурида ижтимоий ҳимоя масаласи долзарблиги кўриниб турибди. Мен шу ўринда касб-ҳунар коллежлари битирувчиларининг тўрт томонлама, олий таълим муассасалари битирувчиларининг уч томонлама тузилган шартномалари юридик кучга эга ҳужжат ҳисобланади. Шунинг учун унинг ижросини таъминлаш масаласини кўчайтириш зарур, деб ҳисоблайман. Агар ушбу шартномалар ижроси таъминлаб борилса, ишсизлик масаласига ҳам ижобий ечим топган бўламиз. ...


TIB.UZ / Android-смартфонлар учун мўлжалланган «TIB.uz» дастурини юклаб олинг - TIB.UZ\nAndroid-смартфонлар учун мўлжалланган «TIB.uz» дастурини юклаб олинг\nTIB.UZ Янгиликлар Android-смартфонлар учун мўлжалланган «TIB.uz» дастурини юклаб олинг\nОдатда бирор дори керак бўлиб қолса, дорихоналарга қўнғироқ қилишни ёки дорихонама-дорихона кезишни бошлаймиз. Tib.uz мобил дастури эса сиз учун керакли дорини энг қисқа фурсатда излаб топишга ёрдам беради.\nСиз азизларга сайтимиз томонидан дориларни излаш бўйича Tib.uz мобил дастури ишга туширилганини маълум қиламиз. Ушбу мобил иловада фойдаланувчининг ва дорихоналарнинг жойи интерактив харитада акс этади. Сиз дориларни нархи бўйича саралашингиз, ўзингизга энг яқин бўлган дорихоналарни аниқлашингиз, дорихоналар оид тўлиқ – манзили, телефон рақами, иш соати, сиздан қанча узоқда жойлашгани ҳақида маълумот олишингиз мумкин. Бундан ташқари, иловани тарк этмаган ҳолда дорихонага қўнғироқ қила оласиз.\nҚидирув чоғида дорининг сиз учун керакли шаклдагисини (таблетка, сироп, малҳам, крем ва ҳ.), дозасини ва миқдорини, ишлаб чиқарувчи компания ва мамлакатни белгилай оласиз.\nДориларни излаш бўйича Tib.uz мобил дастури Google Play дан бепул юклаб олишингиз мумкин. Илова Android платформасида ишлайди, тез орада iOS-версияси ҳам ишга туширилади.\nДорихоналарни биз билан ҳамкорликка чорлаймиз! Уланиш бепул.


«Қизилқум» янги мавсумга тайёргарликни бошлади - таркибда ўзгаришлар бор\nJan. 11, 2018, 11:06 a.m. 1674\nНавоийнинг «Қизилқум» клуби 8 январдан янги мавсумга тайёргарликни бошлади. Айни пайтда жамоа ўз қароргоҳида машғулот ўтказмоқда.\nЖамоа таркибида бир қатор ўзгаришлар юз берди. Хусусан, Отабек Зокиров, Шукурали Пўлатов, Отабек Исроилов, Акрам Баҳриддинов ва Илҳом Юнусов «Қизилқум» билан хайрлашди, деб хабар беради клуб матбуот хизмати.\nҲозирги кунда, Неманья Йованович (Сербия), Григорий Квисеишвили (Грузия) ва дарвозабон Евгений Черемисин (Россия) «Қизилқум» кўригида бўлиб турибдилар. Бундан ташқари, Элдор Бойматов (Шўртан), Сарвар Холматов (Сурхон), Дониёр Усмонов (Навбаҳор), Наврўз Алимов (Қўқон-1912) ва Алишер Саноев (Бухоро) жамоа таркибида шуғулланмоқдалар.\nШунингдек, ўтган мавсумда ўринбосарлар сафида ҳаракат қилган иқтидорли маҳаллий футболчилар Суҳроб Ярашев ва Ҳусниддин Фазлиддинов асосий таркиб аъзолари билан бирга. Жамоанинг тажрибали легионери, туркманистонлик Артур Геворкян яқин кунларда сафга қайтади. Йиғин давомида грузиялик ҳужумчи ҳам жамоа таркибига келиб қўшилиши кутилмоқда.\nФутболчилар 25 январга қадар тайёргарликни Навоийда давом эттирадилар. Сўнгра ўқув-йиғин машулотлари Тошкентда ўтказилади.\n19 Октябрь 2509\n19 Октябрь 3298\n19 Октябрь 2884\n19 Октябрь 721\n19 Октябрь 2458\n17 Октябрь 12937\n14 Октябрь 16728


Қандай ҳолларда фоизлар бўйича харажатлар фойда солиғи ҳисоб-китобида чегирилади | BUXGALTER.UZ\nҚандай ҳолларда фоизлар бўйича харажатлар фойда солиғи ҳисоб-китобида чегирилади\nКорхона асосий восита сотиб олиш учун кредит расмийлаштирди. Қандай ҳолларда у фоизлар бўйича харажатларни чегириладиган харажатларга киритиши мумкинлигини buxgalter.uz илтимосига биноан Молия вазирлигининг бевосита солиқлар бўлими бошлиғи Умид ҲАМРОЕВ тушунтирди:\n- Корхона қарз маблағларига АВ сотиб олди. Фоиз бўйича харажатлар бухгалтерия ҳисобида қандай акс эттирилади? Биринчи навбатда АВ квалификацияланган активга киритилиши ёки киритилмаслигини аниқлаш зарур.\nКвалификацияланган актив - бу белгиланган мақсади бўйича фойдаланиш ёки сотиш учун тайёрлаш албатта салмоқли вақтни талаб қиладиган актив . Булар бинолар, иншоотлар, ишлаб чиқариш машиналари ва ускуналари, номоддий активлар, электр станциялари, инвестиция кўчмас мулки ва шу кабилар бўлиши мумкин.\nКвалификацияланган активни харид қилиш, қуриш ёки ишлаб чиқариш билан бевосита боғлиқ бўлган қарзлар бўйича харажатлар ушбу активнинг таннархига олиб бориш йўли орқали капитализация қилиниши лозим, агарда:\nкелгусида иқтисодий манфаатлар олиш мумкин бўлса;\nхаражатларни ишончли ўлчаш имконияти мавжуд бўлса .\nҚарзлар бўйича харажатлар қуйидагиларни ўз ичига олади:\nа) жалб қилинган қисқа муддатли ва узоқ муддатли қарзлар бўйича фоизлар;\nб) қарзлар билан боғлиқ бўлган дисконтлар (чегирмалар), шу жумладан - облигацияга тегишли дисконтларнинг (чегирмаларнинг) ҳисобдан чиқарилиши;\nв) 6-сон БҲМС "Ижара ҳисоби"га мувофиқ бухгалтерия ҳисобида акс эттирилган молиявий ижара ва/ёки лизингга тааллуқли бўлган фоиз харажатлари .\nКорхона цех қурилиши учун кредит олди\nКорхона янги ишлаб чиқариш линиясини ўзлаштиришга қарор қилди ва цех қурилиши учун кредитни расмийлаштирди. Кредит суммаси - 1 млрд сўм йиллик 20% тўлаш билан. Қурилиш аҳамиятли вақтни талаб этади, шу боис қурилаётган цех квалификацияланган активларга киради. Фоизларни тўлаш бўйича харажатлар ҳужжатли баҳолашга (йиллик 20%) эга, уларни қурилиш даври мобайнида мазкур активнинг таннархига капитализация қилиш мумкин.\nАгар АВ квалификацияланган актив ҳисобланмаса, яъни фойдаланишга ёки сотишга тайёрлаш учун аҳамиятли вақт талаб этмаса, қарзлар бўйича сарфлар молиявий фаолият бўйича харажатлар сифатида улар амалга оширилган даврнинг харажатлари сифатида тан олиниши керак .\nКорхона автомобиль сотиб олиш учун кредит расмийлаштирди\nКорхона автомобиль сотиб олиш учун кредит расмийлаштирди. Кредит суммаси - 70 млн сўм йиллик 24% тўлаш билан. Автомобилнинг қиймати - 75 млн сўм.\nҚарз маблағларидан ташқари корхона ўз маблағларидан фойдаланган. Бухгалтерия ҳисобида автомобиль 75 млн сўм қиймати бўйича баҳоланди (сотиб олишда бошқа харажатлар бўлмаган деб фараз қиламиз).\nФоизлар бўйича ҳар ойлик харажатлар автомобилнинг қийматига киритилмайди, балки умумий шартларга риоя қилинган тақдирда - СКда белгиланган тартибда фойда солиғи бўйича солиқ базасини аниқлашда чегириладиган харажатлар таркибига киритилади.\nҚачон фоиз бўйича харажатлар фойда солиғи ҳисоб-китобида чегирилади\nҚарз мажбуриятлари бўйича фоизлар тарзидаги харажатлар умумий шартларга риоя қилинган тақдирда фойда солиғи ҳисоб-китобида ҳақиқий фоиз ставкалари бўйича чегирилади, бундан қуйидагилар мустасно:\n1. Муддати ўтган ва кечиктирилган кредитлар (қарзлар) бўйича муддатли қарз учун кредит шартномасида назарда тутилган ставкалардан ортиқча фоизлар .\n2. Бухгалтерия ҳисоби тўғрисидаги қонун ҳужжатларига мувофиқ капитализация қилиниши лозим бўлган фоизлар.\nАмортизацияланадиган активлар қийматига капитализация қилинган сарфлар босқичма-босқич - амортизация ажратмалари тарзида харажатлар жумласига киритилади .\nСолиқ базасини аниқлашда (биринчи марта - сарфларни амалга оширишда, икки марта - амортизация ҳисоблаш орқали) амортизацияланадиган активлар қийматини иккиёқлама чегиришни олдини олиш учун, сарфлар қиймати чегириладиган харажатлардан чиқариб ташланди .\nФойда солиғи ҳисоб-китобида фоизлар бўйича харажатларни чегирамиз\nКорхона ускуна сотиб олиш учун 3 йилга кредит олди. Кредит суммаси - 200 млн сўм йиллик 20% тўлаш билан. Ҳар ойда корхона 3 333 333,33 сўм (200 000 000 х 20% : 12) миқдорида фоизлар бўйича харажатни ҳисоблайди.\nМазкур ҳолда умумий шартларга риоя қилинган тақдирда фоизлар бўйича харажатлар молиявий фаолият бўйича харажат ҳисобланади. Корхона фойда солиғи ҳисоб-китобида уларни чегириши мумкин, сабаби улар ҳужжат билан тасдиқланган ва асосланган.\nАгар фоизлар назорат қилинадиган қарз бўйича тўланса, чегириладиган харажат суммаси белгиланган энг кўп қийматлардан ошмаслиги керак .\nЮридик шахснинг қуйидаги қарзлари назорат қилинадиган қарзлар деб эътироф этилади :\n1) ушбу юридик шахснинг устав капиталидаги улушларнинг 20%идан ортиғига эгалик қиладиган чет эллик шахс олдидаги қарзи;\n2) 1-бандда кўрсатилган чет эллик шахснинг ўзаро боғлиқ шахси олдидаги қарзи;\n3) 1-бандда кўрсатилган чет эллик шахс унинг олдида кафиллик қилувчи, кафил сифатида иш юритувчи бошқа шахс олдидаги қарз.\nФоизлар бўйича харажатларни қандай капитализация қилиш ва улар бўйича чегирилмайдиган харажатлар миқдорини қандай ҳисоблаб чиқариш ҳақида молия вазирининг ўринбоса Дилшод СУЛТОНОВ ва “Норма” эксперти Наталья МЕМЕТОВАнинг қўшма тавсияларида батафсил ўқиш мумкин.\nҚарзлар бўйича харажатлар: молиявий харажатми ёки бўлғуси актив?\nФойда солиғи ҳисоб-китобида қўшимча ҳисобланган ҚҚС чегириладими\nФойда солиғи ҳисоб-китобида преференциялар қандай акс эттирилади\nФойда солиғи ҳисоб-китобида узоқ муддатли контрактларни ҳисобга оламиз\nФойда солиғи ҳисоб-китобида моддий ёрдам қандай акс эттирилади


Таржимон француз, турк\nКўриб чиқилган: 371\n1990-йилда Сирдарё вилоятида таваллуд топдим. 2008-йилда француз тилидан Фанлар Олимпиадасида 2-ўринни эгаллади ва Жаҳон иқтисодиёти ва дипломатия университетига ўқишга кирдим. 2013-йилда университетни тамомлаб магистратура учун Тулузадаги (Франция) Тулуза-1 университетига ўқишга кирдим. 2015-2016-йилда турк тилини ўрганиш учун Истанбул университетини тамомлади. 2016-йилдан Галатасарой университетида таҳсил олмоқдаман.\nТаржимонлик умумий иш стажингиз, йил: 3.\nТиллар: француз, турк


Коронавирус ҳолва – экпертлар COVID-19 ни бошқа пандемиялар билан таққослашди | Qalampir.uz\nКоронавирус ҳолва – экпертлар COVID-19 ни бошқа пандемиялар билан таққослашди\nОлам\t23 Апрель 11:52 10429\nCOVID-19 пандемиясини охирги минг йилликнинг 23 та пандемияси билан таққосласак, у ҳатто энг ҳалокатли йигирматаликка ҳам кирмайди. Бу ҳақда "Деуцче Банк" томонидан ўтказилган тадқиқотда келтириб ўтилди.\nТадқиқот муаллифлари 100 минг кишининг ўлимига олиб келган пандемия ва эпидемияларни таҳлил қилишган. Улар 24 та касаллик рўйхатини туздилар ва ушбу касалликлардан дунё аҳолисининг қанчаси ўлганлигини ҳисобладилар.\nСўнгги маълумотларга кўра, дунё аҳолисининг 183 минг нафари ёки 0,002 фоизи COVID-19 қурбонига айланган. Ушбу кўрсаткичга кўра, 2009-2010 йиллардаги чўчқа гриппи ҳозирги пандемияни ортда қолдиради. У вақтда 203 минг киши ёки ўша пайтдаги дунё аҳолисининг 0,003% пандемиядан вафот этган.\nШунингдек, ОИТС ҳозирги замоннинг энг хавфли касаллиги бўлиб қолмоқда. ОИВ инфекцияси натижасида касаллик 1981 йилдан то ҳозирги кунгача аҳолининг 0,57% (30 миллион) вафот этган ва бу пандемия ҳануз давом этмоқда. Сўнгги юз йилликда энг кенг тарқалган пандемия 1918-1919 йилларда Биринчи жаҳон урушидан кейин тарқалган "Испания гриппи" эди. Унинг қурбонлари 50 миллион киши ёки ўша йилларда дунё аҳолисининг 2,73% эди.\nМаълумотларига кўра, сўнгги икки минг йил ичида инсоният тарихидаги энг хавфли касаллик, "Қора ўлат" - 1347-1351 йиллардаги пандемияси бўлган. Натижада, тарихий манбаларга кўра, ўша даврдаги дунё аҳолисининг 42 фоизи ёки 200 миллион киши вафот этган. 541-542 йиллардаги Византия императори Юстиниан I даврида тарқалган вабода эса ер аҳолисининг 28,51% ёки 60 миллион киши вафот этган.\nТаъкидланишича, ҳозирги коронавирус инфекцияси тарихдаги энг жиддий йигирмата пандемияси қаторига кириши учун вафот этганлар сони миллионга етиши керак. Коронавирусдан 38,5 миллион киши нобуд бўлганда у энг хавфли 10 та касаллик рўйхатига кириши мумкин. Энг даҳшатли пандемия бешлигига кириш учун эса қурбонлар сони 210 миллион кишига кўтарилиши керак. Бу ҳозирги вақтдаги дунё аҳолисининг 2,73 фоизига тенг.\nСўнгги маълумотларга кўра, дунё бўйлаб коронавирус билан боғлиқ 2 628 929 та ҳолат аниқланган. Касалланганларнинг 713 294 нафари соғайган, 183 441 нафари эса вафот этган.\n25 Май 16:12 43857\n26 Май 14:40 41078\n26 Май 09:01 28157\n27 Май 20:39 27308